ЦIадаса ХIамзатил тIаса рищарал асаразул гьаб тIехь биччалеб буго гьесул 130 сон тIубалеб юбилеялде данде ккезабун. ТIехь данде гьабулаго, хIисабалде росана цереккун басмаялде рахъун рукIарал шагIирасул мажмугIал, кучIдузул пасихIал ва магIнаял рахъал, гьезул тарихияб хIакъикъат ва жакъасеб къоялде данде ккей. Басмаялде гьел хIадур гьарулаго цоги нухалъ раккизе ккана авторасул архивалде, некIсиял газетазде ва гьелдалъун мухIкан гьаризе кIвана чанги кучIдузул текстал, гьел хъвараб заман ва гьезие сабаблъун ккарал лъугьа-бахъинал. Поэмабазда гьоркьосан лъолеб буго цохIого "Дир гIумру". Байбихьуда кьураб гьебги ахиралда кьураб "ГIумруялъул дарсал" абурал гIакълабиги хутIизегIан цогидал асарал тIехьалда сокIкIунел руго гьел хъвараб заманалда рекъон.\nГъоркьехун рехсарал баяназ кумек гьабизе буго ХIамзатил кучIдузул хIакъикъат лъазе. Реc рекъараб сураталда баян гьарулел руго цо-цо ричIчIизе захIмалъулел тайпаялъул каламал, гIадамазул цIарал, лъугьа-бахъинал. Цин цебе рехсолеб буго бицен гьабулеб кечIалъул цIар, тIехьалда гьеб бахъараб гьумер ва баян гьаризе мустахIикъаллъун рихьарал бакIал. Жалго жидедасанго ричIчIулел кучIдул баян кьечIого толел руго. Ахиралда лъолеб бугеб словаралда кьолел руго гIемерисел гIарабалдасан рачIарал, некIо магIарул мацIалда жанир гIемер хIалтIулел рукIарал, амма гьанже ричIчIизе захIматал рагIабазул магIнаби.\nТIехь цIалулезда лъан букIине гьанир рехсолел руго магIарул мацIалда рахъарал ХIамзатил киналниги тIахьал:\nЦIадаса ХIамзат. ГIадатазул жул. 1934.\nЦIадаса ХIамзат. ГIадатазул жул. 1935.\nЦIадаса ХIамзат. ТIаса рищарал кучIдул. 1937.\nЦIадаса ХIамзат. ТIаса рищарал произведенияби. 1939.\nЦIадаса ХIамзат. Шамил (Поэма). 1942.\nЦIадаса ХIамзат. ВатIаналъе гIоло! 1942.\nЦIадаса ХIамзат. Къисасалде! 1944.\nЦIадаса ХIамзат. Мукъурберцин. (Маргьаби ва басняби). 1944.\nЦIадасаХIамзат. Асарал. (КIиго томалде данде гьарурал произведенияби). Т. I ва т. II. 1947 – 1948.\nЦIадаса ХIамзат. ЗахIматалъул хIинчIги чIухIараб рузги. (Маргьабазул ва баснябазул тIехь). 1948.\nЦIадаса ХIамзат. Эркенаб захIмат. 1949.\nЦIадаса ХIамзат. ХъахIабросулъа МахIмуд.(Лекция). 1949.\nЦIадаса ХIамзат. Вехьасул къиса. (Поэма). 1951.\nЦIадаса ХIамзат. Ракълил кучIдул. 1952.\nЦIадаса ХIамзат. Ункъо томалде данде гьарурал асарал. Т. I II, III, IV. 1953—1956.\nЦIадаса ХIамзат. ЧIагоял тIугьдул. 1956.\nЦIадаса ХIамзат. Пилги цIунцIраги. 1957.\nЦIадаса ХIамзат. ГIолилазе. 1958.\nЦIадаса ХIамзат. ГIумруялъул дарсал. 1964.\nЦIадаса ХIамзат. КIиго томалде тIаса рищарал асарал. Т.I – II. 1965—1966.\nЦIадаса ХIамзат. Вехьасул къиса. (Поэма). 1967.\nЦIадаса ХIамзат. Ленинил лъимал. 1977.\nЦIадаса ХIамзат. ТIаса рищарал кучIдул. 1977.\nЦIадаса ХIамзат. Асарал. ТIаса рищарал кучIдул. 1977.\nЦIадаса ХIамзат. ГIумруялъул дарсал (гIурус ва магIарул мацIазда), 1977.\nЦIадаса ХIамзат. Анлъго тIехьалде ракIарарал асарал. Т. I-V. 1987-1989.\nЦIадаса ХIамзат. ВатIаналъул аманат – бергьенлъи ялъуни хвел! 1995.\nЦIадаса ХIамзат.ТIаса рищарал кучIдул. 1997.\nМУТАГIИЛЗАБАЗ – ГIУХЬБУЗДЕ (41 гьум.). Гьаб кечI щвана РСФСРалъул халкъияв артист Гъоркьколоса МахIмудихъан, гьесдаги гьеб лъан букIун буго гьитIинав чи вугеб мехалъго жиндирго эмен, багIарав партизан, ХIамзатил лъикIав гьалмагъ ГIабдулхаликъидасан. Гьеб тайпаялъул мутагIилзабазул кучIдул цогиги рукIанин ХIамзатилилан бицуна МахIмудица ва цогидазги. Хадурккун кодере щвезеги бегьула гьел. ХIамзатица жинцагоги бицен гьабун буго жив гьитIинаб мехалъ «мутагIилзабаздаги гIухьбуздаги гьоркьоб гIемер кколеб букIараб «кочIол къецалъул». ХIисаб гьабураб мехалъ, гьаб ккола мутагIилзабазул цIаралдасан живго мутагIиллъун вукIарав ХIамзатица гьабураб кечI. Гьеб гьабураб заманги букIине ккола поэт Гиничукь мутагIиллъун вугеб мех, ай гIага-шагарго 1890 абилелда хадусел сонал. Хъвадарухъанлъиялъул нухлул байбихьилъун рикIкIунеб «ГIалибегил гьве» абулеб кечI хъвалелдего гьитIинав ХIамзатица херхунел рукIун руго мутагIилзабазул мискинаб гIумруялде кочIол мухъал. Гьеб тайпаялде гьоркьоре рачIуна жидеего квание гIамал гьабизе росулъги тирун, гьардолаго мутагIилзабаз къотIносан ахIулел рукIарал ХIамзатил жеги щвалде щун рахъинчIел гьал рагIабиги:\n«ГIадамал-чагIи, ва гIадамал-чагIи!\nНапакъа хараб сордо,\nХинкIал чIахIияб сордо,\nЧIахIиязул чахьал хвараб,\nГIисиназул хьитал хвараб!\nГIанкIудал хоно бугониги,\nХоногIанасеб тIатIи бугониги,\nТIагъургIанасеб хIан бугониги,\nХIерччгIанасеб нису бугониги,\nБухIизе чIагIа бугониги,\nЧIвазе хIара бугониги,\nХIамил гIундул ругониги,\nГIакдал лълъарал ругониги,\nМегьед тIасияб хьибил бугониги,\nХьон-нахалъул хъаба бугониги,\nХъураб жоялъул бох-ратIа бугониги,\nРачI ккун цебесеб оц бугониги,\nЛълъар ккун нахъияб куй бугониги,\nЧIагIдал парччи бугониги,\nГьакълил хъаба бугониги,\nГьелда гъорлъ бежизе цо бакь бугониги,\nКье, кье, кье, гIадамал-чагIи!»\nГIИСИНИЛ ГЬВЕЛ КЕЧI (43 гьум.). ХIамзатил хъвадарухъанлъиялъул байбихьилъун рикIкIунеб "ГIалибегил гьве" (1891) абураб кечIго гIадин гьабги ккола поэт Гиничукь росулъ мутагIиллъун цIалулев вугеб мехалъ хъвараб гьесул кIиабилеб асар. КочIое сабаблъун ккун буго Хунзахъ хъаладухъ чIараб гIурус аскаралъе хъвехъари гьабулев Илълъаса къасабчи ГIисиница туманкIги речIчIун "Гороч" абун цIар лъураб жиндир херлъун тату хвараб, бода сурараб гьве чIвай. Машади—Хъалаялда вукIарав хъулухъчи. ХиристIапур – гIурус гарнизоналъул кашиш Христофор. ХIажияв – нахъа ХIамзатица жиндир ашбазалде кечI гьабурав даранчи. Хунзахъа Шайих – Хъалаялда аскIоб гIи-боцIудасан бетIербахъарав пуланав чи. СагIаду – Гиничукьа Инквачил Дибирасул чодуе хъулухъ гьабулев вукIарав чи. БартимухIамад – БакьайчIиса Хъаладухъ пихъ бичулел чагIазул бетIер. Халитил ХIажияв, ХIажиясулав – Хунзахъ наибасул нукарзаби. Кинхва – Гиничукьа цIакъ гьаби хирияв мискинчи, чанахъан. Шайих-ГIали – гIиси-бикъинаб дармица бечелъарав пуланав чиясул цIар. Шамат – Хъаладухъ чIарав Илълъаса богогьан, живго как-диналъул ургъел гьечIев жагьилчи. Атанас – ЦIадаса МухIамад абулев хьитазул устарасул тIокIцIар. Сула – ГIободаса пуланав чи. Тимофей – Хъаладухъ чогърол тукадул бетIергьан. Педру, Шайих, Залмул МухIамад, Сулайман, Дибир – Хъалаялда гIумру гьабулел рукIарал ГIисинил божа-бокьарал даранчагIи, хъулухъчагIи. "РагIиялъул игIтибар бугев" – бицараб рагIиялъул магIна бугев, гьеб борцунев. Василий, Соня – Хъаладухъ чIарал гIурус гIадамазул цIарал. "ТIокIав базаралде Лабазан аги" – аралъуса нух битIичIого вуссараб мехалъ тIокIав инарилан аби батараб рагIи; Лабазанилан вукIун вуго базаралдаса алхунарев чи. "Аргъут" – поэтас "Горочида" лъураб тIокIцIар, жибги Дагъистаналда вукIарав пачаясул цIоб гьечIев генерал-губернатор Аргутинскиясул рокьукъаб цIаралдасан босараб. Исуп, Мамад-Хули, Гъомекиса ГIали, Чаландар – доб заманалда Хъаладухъ рукIарал машгьурал пишачагIи, гIарцул устарзаби.\nКИНХВАЛ ХIАМА (49 гьум.). Гиничукьа пуланав мискинчиясул хIама хвараб мехалъ абурал рагIаби. ГIандакIкIал – Гиничукь росдада аскIоб бугеб цо кIкIалалда цIар.\nАШБАЗАЛДЕ ГЬАБУРАБ (50 гьум.). ГьацIалухъа ХIажияв абулев тукенчияс Хъаладухъ ашбазги рагьун, гьеб беццун цо шигIру гьабеян кваназе ахIарав поэтас хъварал рагIаби. Живго поэтас бицунаан кечI къватIибе бахъунгутIизе шартIалда ХIажияс жиндие кьоло-гьолон чу кьолеб букIанилан. Амма "ца таралъ мегIер толелъул" кечI тIибитIана, кватIичIого ашбазги къазе ккана. "ГIаликъебедасдай аб рукъ гьабураб, къосараб бакI гьечIин гьорол гьабида" – ГьацIалухьа ГIаликъебед абулев чиясги, бечелъизе къваригIун, жиндирго росдал кьурул рагIалда бан букIун буго гьорол гьобо, жинда гьеб Россиялда бихьун букIаниланги абун. ХIалицаго неда-гъедараб гьеб гьобо, хIалтIизе биччарабго, щущахъ биххун анилан бицуна лъалел гIадамаз. Къелеса ГIали – хашабго гьунаралъул цIулал гъудрул гьарулев устар. "Къудукьго бокьила бидвиххун ккезе" – лъагIалида жаниб 3 моцIица гурони бакъул кунчIи чIвалареб Къудукь росу букIун буго некIо чи чIварал такъсирчагIи тамихIалъе ритIулел бакIазул цояб.\nВАСГИ ЯСГИ (55 гьум.). ГьоцIалъа ХIажагIалицаги ХIамзатицаги рекъон гьарурал назмабазул цояб: гьанив васасул бакIалда вукIун вуго ХIамзат, ясалъул бакIалда ХIажагIали. Халкъияб кечIилан абун гьаб назмуялъул рагIаби магIарухъ гIемер ахIула, гIемерисеб мехалъ хиса-сверизе гьарун. "Аслиханумида нахъ хан Карамил кинигин" – Азербажаналъул халкъияб адабияталда жаниб машгьураб тема ккола Асли абулей гIаданалъухъ рокьи бергьарав Карамил хабар. Абул Магьди – Къайисида, Мажмунида абулеб букIараб цойги батIияб цIар. "Огь, Бегунил васасде" – Бегун букIана ХIамзатил эбелалъул цIар.\nГIАЛИЛ МУХIАМА-ДИБИРАСДЕ (68 гьум.). Хундерил жамагIаталъ росдал дибирлъиялдаса нахъе къотIидал, лъарагIлъиялда дибирлъи балагьизе сапар бухьарав гьалмагъасде хъвараб кагьат. Бицанихъе, гIумру дармида арав хъантIарав жагьил, гIадамазул божиги хун, ахирги росулъе вуссине ккун вуго. Мавулил ГIали – кIудияб лъай гьечIониги ГIалил МухIама-Дибирго гIадин дибирлъи балагьулев вукIарав цоги хунзахьесул цIар. "Мулла возми" – Мулла восе абураб магIнаялъул гIурус рагIи. Къайсар – НекIсияб Рималъул пача, цезарь. "СаламгIалайкумалъ рехьед гъурараб". – ЦIакъ бахунеб къавуда унтиялда магIарулаз "СаламгIалайкум" абулеб букIун буго.\nГIИНИКIИЛ КОРАЛДЕ (71 гьум.) Хунзахьа ГIиникI абулев хьитазул устарас корги бан, гьелдалъун бечелъизе къасд гьабураб мехалъ, гьев махсараде хIан хъварал рагIаби.\nАХIУД РАХЪИН (73 гьум.). Авар округалъул чанго росдадаги ГIанди округалъул ТIукитIа абулеб кIкIаралазул росдаги гьоркьоб "Чара" абулеб мегIералда тIасан ккараб тунка-гIусиялъул бицун хъвараб кечI. ГъвалдатIа – Хундерил росдада тIаде балагьараб "ГIакару" мегIералъул щоб. ШантIули – цIакъ чуялги хирияв, гьел мукIур гьаризеги кIоларевилан бицен бугев КIахъ росулъа пуланав чи. Петро – Хъалаялда округалъул хIакимзабазулгун лъай-хъвай бугевилаи веццарулев цо хъулухъчиясул цIар. "Ниж жанир тIамураб лъабабго моцIги лъебералда цо-цо къо бугеб ккана" – ХIамзатица туснахъалда бан буго битIахъе 93 къо.\nГIАКДАЛ КЕЧI (79 гьум.). Хунзахъа ГIали абулев мискинчиясул гIака рохьдолъа батIальун жидер росдал магъилъ батидал, ццидахарал цIигьулдерица тIаделъун тIилица бухун гьеб чIвараб мехалъ гьабураб кечI.\nДИБИРГИ ГIАНХВАРАГИ (82 гьум.). ЦIада дибирлъун хIалтIулеб мехалъ гьабураб кечI. "Дица базаралда жалакьурисев жулица кьабарав лъаларищ дуда?" – ХIакъикъаталдаги но нухалъ ХIамзатица хъаладухъ Жалакьуриса цо къачIа-кIатIарав, пахруяб гIамалалъул гIолохъанчиясда жулица вухулаго базар тезе гьабун букIун буго. "Чохьол унти бахъун нахъе рехараб, бикъараб дир рачел рагIичIищ дуда?" – МутагIиллъун вугеб мехалда ккараб гьеб лъугьа-бахъиналъул бицунаан живго ХIамзатица: цо нухалъ асул рачел тIагIун буго араб бакI лъачIого. ЦIогьорасул кIварщ бухьине бокьун бугилан бицен гьабун буго цо щакав мутагIиласдехун. Пуланаб сордоялъ чохьол унти бахъарав гьес "Аман дун хвезе тоге, кIварщ бичейилан" босун рачелгун ХIамзатихъе чи витIун вуго. "Дир мугьал рикъарав къватIив чIварав куц, гьикъе ГIабасида ГIободе щвани". – Гьанибги ракIалдещвезабун буго ГIобода мутагIиллъун вугеб мехалда ХIамзатил ккараб иш. МутагIилзабазул напакъа ххине гьабихье ритIарал кIигояс гьелда тIаса цо бутIа ГIабас абулев гIиси-бикIинаб жоялъул дармида вукIунев чиясе бичун буго. ГIабасил тIабигIат-гIамалалдасан щаклъарав ХIамзат гьесухъе ун вуго "ТIокIаб босиларищ" абун дол цIогьабазул рахъалдасан гьесда кIалъазе. "Добги лъикIаб батичIила, тIокIаб босиларилан" итун вуго. ХIамзатица къватIив чIвазавун, росдада сурарав ГIабасица дибирги рекъезавун, ХIамзат, мутагIиллъиялдасаги рехун, росулъа нахъе къотIун вуго. "ГIадамазда лъала къванисесулгун дир лъугьа-бахъараб, лъазе бокьани". – Цо нухалда киналго данделъун мутагIилзаби кванан лъугIулаго, Къваниса цо залимав гьалмагъасда цебе хIарччиниб хутIун букIун буго цохIо хинкI. БитIахъе гьелде квер бегьизе къванисев гьесулаго, гьалмагъзабазде ишараги гьабун, ХIамзатица хапун хинкI жиндирго гIочIотIа чIван буго, гIагIаялда релъанхъизе мутагIилзабиги лъугьун руго. ХIамзатихъа хинкI бахъизе къванисевги вортун вуго.\nМАГIАРУЛ МИСКИНЗАБАЗДЕ (90 гьум.) Октябралъ кьураб ХIурият цIунун, ХIоцосесул вагIзабаздаса ва питнабаздаса халкъ нахъе ахIун гьабураб ХIамзатил гьаб хитIабги тIоцебе 1921 соналда «БагIарал мугIрул» газеталда бахъун букIана. Поэт доб мехалъ Хизроев МухIамад-Мирзал гIакълуялдалъун РКП(б)-ялъул Дагъистан обкомалъ ахIун Темир-Хан-Шура гьеб газеталъул редакциялда хIалтIулев вукIана. Поэтасул архивалда бугеб варианталдаги гьаниб бахъаралдаги гьоркьор цо-цо батIалъабиги ратула. Масала, тIехьалда буго гьадин:\nТIад гьабулеб кIалъай лъилниги гьечIо».\nАрхивалъулаб варианталда буго гьадин:\n«Мажгит-къулгIа бичи, къуръан-тIехь бухIи\nГIадалал рагъаца гъураб цIа буго».\n«ГурхIарас рехарал пихъил гараца\nГабур тIезабила гурищ нужеца».\nТIехьалда гьедин рахъарал гьел рагIабазул кIиабилеб мухъ ХIамзатил архивалда нилъеда батула гьадин:\n«Советал рехизе батила хиял».\nРакIалде ккола лъикI тIад ургъарав чиясда гьел хисизарурал рагIабазулъ цо хасаб магIна батилилан. Насаб лъаларел – наслу-тухум лъаларел абураб магIнаялда. Товарищ – гьалмагъ. Октябралъ тIоцебе бижизабураб гьеб гIурус рагIи ХIамзатица хисичIого бачун буго магIарул мацIалде гьоркьобе ва гьелдалъун бихьизеги гьабулеб буго гьелъул киналго миллатазе гIахьалаб, гIаммаб ва бичIчIулеб магIнаги кIварги.\nДУНГИ НУЖЕДА ГЬОРКЬОВ (93 гьум.). ХIамзатил цIаралда гъоркь машгьураб гьаб кечI тIоцебе нилъехъе щвана Хунзахъ граждан рагъул тарихалда тIад гIемер хIалтIарав, гьеб иш мухIканго лъалев гьебго росулъа ГIамирханов МухIамадихъа, гьесухъеги гьеб щун буго Игьалиса ГIусманов Нажмудин абулев чиясухъа. Гьес бицанихъе, гьаб рагIула 1920 соналъ Хунзахъ хъала сверун ккурал ХIоцоса Нажмудинил боязде данде ХIамзатица хъвараб кечI. ХIамзатица доб заманалда гIезегIан кучIдул гьарунилан бицуна цогидал гIадамазги. Живго ХIамзатицаги «Дир гIумру» абураб поэмаялъулъ граждан рагъул дол захIматал сонал ракIалдещун хъвалеб буго:\nГьел соназда жанив дун\nГIахьаллъи гьабун чIана.\nХIамзатил квералъ хъвараб кочIол текст нахъе хутIун гьечIелъул, поэтасул киналго рагIаби тIубан мухIкан гьарун ругилан абизе захIмат буго. Ратизе бегьула цо-цо гьоркьор хутIарал бакIалги. ЦIигьул – ЦIада росдал жамагIат. ЦIада букIана бандал щвечIеб хъалаялда сверухъ ругел росабазул бакI. Гинчал – Гиничукь росдал гIадамал. Бандал рещтIиналдалъун гьеб росдае кIудиял балагьал ккана: росуги чIунтана, нусиде гIагарун гIадамалги гъурана. ШаргIиял ахIкамал – шаргIалъул законал. ГIабдулмутIалиб, ГIабдухаликъ – бандал жанир рещтIараб ТIануси росулъа гIадамазул цIарал. ИбнухIажар – фикъгьи гIелмуялъул тIехьалда цIар. «Хъала цIунарал васал» – бандаз сверун ккун Хунзахъ хъалаялда жаниб чIараб Муслим Атаевасул отряд.\nСОВЕТАЗДЕ ЩАЛ РИЩИЗЕ ККОЛЕЛ (97 гьум.). Дагъистаналда контрреволюцияги чIинтIун, Советазул цIиял органал гIуцIизе байбихьулеб 1921 соналда гьабураб гьаб хитIаб ХIамзатица "БагIарал мугIрул" газеталда биччан букIана.\nХIАМАБАГЬАДУРЛЪИ (102 гьум.). Гьаб ккола бидул тушманлъиялде данде ХIамзатица гьабураб цIоб гьечIеб рагъул цебехъан. Цереккунисел тIахьазда бахъулаго, гьаб хъвараблъун бихьизабураб 1918 соналда цо-цо гьалмагъзабазул щаклъи ккана, гьаб дагьаб хадуб гьабураб батилилан рикIкIуна гьез. КочIолъ рехсарал ги васги абурал цIараз нилъгоги тIамула цебесеб пикру хисизе. Гугьарги васги ккола Гьарадерихъа гIадамазул цIарал. ХIамзатил гьаб сатираялъул гIурхъаби, гьеб рахъ хIисабалде босани, кутакалда гIатIилъулел руго. Гьединлъидал хIисаб гьабула гьаб кечI 1922 соналда, ай ХIамзат Гьарадерихъ вугеб мехалда хъван батилилан. КочIолъ рехсон руго гIемерал хIакъикъиял ва ургъун рахъарал гIадамазул цIарал. Масала, МустIапа вукIана гIемер рагъ-кьалалъулъ гIахьаллъиялдалъун машгьурав ЧIондокь росулъа чи. ХIамзатил сатираялъул чIоракье гьев «бахIарчи» хадубккунги чанцIулго ккана.\n"РЕКIЕЛ ГЬУДУЛАСДЕ ПАНАЯБ САЛАМ..." (108 гьум.). 1920–1925 соназда Дагъистан тун Россиялде ун чIарав Гиничукьа Расул абулев чиясде гьесул эбелалъул рахъалдасан хъварал кочIол рагIаби.\nРАДИОЯЛЪУЛ ХIАКЪАЛЪУЛЪ (113 гьум.). МагIарухъ тIоцебе радио баккараб мехалда гьабураб кечI. "Щибго хабарго лъачIого Хунзахьа Хучбарил Гьиматил тIохда радиоялъул кварал рухьун ратидал, тамаша гьабурав чияс абурал рагIаби», – ян, цеберагIиги хъван биччан буго гьаб доб заманалда МахIачхъалаялда бахъулеб букIараб ВКП(б)ялъул Дагъобкомалъул орган "МагIарулав" газеталда (1928 с. 23 август, № 63). Хадуб гьебго къагIидаялда бахъун буго гьеб ГIабдулатIип Шамхаловас данде гьабураб тIехьалдаги.\nЭБЕЛ, ЯС ВА БАЗАРГАН (120 гьум.). ТIоцебе "МагIарулав" газеталда (1929 с. 5 январь, №1) бахъараб гьаб кечI лъун буго "Адабияталъул бокIон" абураб бетIералда гъоркь "Цо мискинав цIаларав, цояв бечедав цIаличIев – кIигояс цо яс абураб мехалъ, эбелалдаги ясалдаги гьоркьоб ккараб хабар" абун тIадги хъван.\nТIАГЬИРГИ ЗУГЬРАГИ (123 гьум.). "ЦIадаса ХIамзатил шигIру" абураб цIаралда гъоркь гьаб кIудияб кечI тIоцебе бахъун буго 1929 соналъул январалда "МагIарулав" газеталъул лъабго номералда бутIа-бутIа гьабун ва жиб-жиб бутIаялда жанди-жиндир цIарги лъун: 1) "Гьижра гьабиялда тIасан ТIагьиридаги Зугьрадаги гьоркьоб ккараб кIалъа-ралъай", 2) "ТIагьир—Зугьрада гьоркьоб радал ккараб кIалъай" ва 3) "Зугьраца ТIагьирие гьабураб тIарамагъадисеб жаваб".\n"ЧIондокьа квер босун Муса рещтIараб" – ЧIондокьа вахъун ЦIада росулъ чIун вукIун вуго Муса абулев чи. ХIамзатица гьеб релълъинабулеб буго Муса аварагасул хIакъалъулъ бицараб динияб хабаралда. Хьамирхьо – ХаселчIун сордоялъ цIа балеб цIигьулдерил росдаде балагьараб борхатаб кьуруялда цIар. ГIинохъо – ЦIадал соналъ лъим бецIцIулеб цIигьулдерил росдада аскIоб бугеб нохъоялда цIар.\nМИКЬАБИЛЕБ МАРТАЛЪ КIОДОЦА АХIАРАБ КЕЧI (131 гьум.). ХIамзатил бищунго машгьурал кучIдузул цояб. "МагIарулав" газеталда (1929 с. 21 март, № 32) бахъун букIана гьеб "8 марталда магIарул ясазе кIодоца ахIараб кечI" абураб бетIералда гъоркь. "Басиялъ гIощтIол гIоркь хъублъун батана" – Мулла Насрудинил лъугьа-бахъараб кепаб хабаралдаса босараб: цоясулгун диван къотIизе аралъуб Насрудиница судиясе ришваталъе гIащтIи кьун буго, дандиясин абуни, – баси кьун букIун буго.\nБАГЪИЗЕ ГЬВЕ ХЬИХЬИ (141 гьум.). Хас гьарун гьаби хьихьиги гьел рагъизариги букIана некIоялдаса нахъего цо-цо магIарул росабалъ хьвадулел ратарал магIна гьечIел гIадатазул цояб; гьеб какун гьабураб сатира ккола ХIамзатил гьаб.\nХОНЖРОЛ ХIАКЪАЛЪУЛЪ "МАГIАРУЛАВ" ГАЗЕТАЛДЕ БУГЕБ ХИТIАБ (147 гьум.). ТIахьазда цебеккун гьаб кечI бахъулаго, гъалатI биччан буго, гьеб ХIамзатица 1929 соналда гьабураб бугилан. ХIакъикъаталда гьеб хъван букIине ккола 1928 абилеб соналъул ахиралда, щай абуни "МагIарулав" газеталда "ХитIаб-нама" абун цIарги лъун, гьеб биччан буго 1929 соналъул 16 январалда (№ 6–7): хъван гьоркьоб моцгIаги инчIого гьеб бахъи щакаб жо буго.\nЛЪЕХЪ ГIАЩИКЪАЛ РОСАБИ (151 гьум.). Хунзахъ районалъул БакьайчIиб, Гиничукь ва ЦIада росдал жамагIатазул цIаралдасан гьезул лъеде бугеб хIажалъи загьир гьабун кочIохъего хъвараб гIарза. КечI тIоцебе бахъун буго "МагIарулав" газеталда (1929 с. 4 июль, № 71) "Къечалъул хIал щваразул ахIи" абураб цIаралда гьоркь. Газеталда бахъаралда гIемер ратула хадубккун тIахьазда лъуразда камарал куплетал.\nБАСРИЯБ АЛИП (ГЪАЙИРБЕГИЛ КАГЪТИЕ ЖАВАБ) (154 гьум.). Дагъистаналда ва улкаялъул цогидал бакIазда гIажам хъвай-хъвагIаялдаса латиналде рачIиналъул букIараб захIмалъи бихьизабула ХIамзатил гьаб кечIалъ. ТIоцебе гьаб бахъун букIана "МагIарулав" газеталда (1930 с. 15 июнь, № 40) "Газеталъул редакциялде Гъайирбегица басрияб хатIалъ хъвараб гIарза ва гьелда тIад ЦIадаса ХIамзатица гьабураб калам (резолюция)" абураб бетIералда гьоркь. ХIакъикъагалдаги, ХIамзатица какулеб жо гIарабиябги гIажамиябги алип гуро букIараб, какун букIана гьеб гьайбатаб алипги гъурачункун, пуланав жагьилас жинде раб гIараги ва гьеб хъвараб чамгIалаб хатIги Алип.\nБАСРИЯБГИ ЦIИЯБГИ ЧIАГОЛЪИ (162 гьум.). Канлъи-лъай босизе, цIализе унев пуланав ГIалидаги некIсиял гIадатазул кверщаликь вугев ГIумаридаги гьоркьоб ккараб каламалъул сураталда ХIамзатица хъвараб кечI.\nИЗАХIАТИЛ ГIАКА (168 гьум.). "МагIарулав" газеталда кочIол формаялда поэтас хъвараб гьаб фельетон ккола магIарухъ колхозалде данде кулак тайпаялъ гьабулеб букIараб къеркьеялъул ракIалдаго гьечIого кигIан гIажаибал формаби лъугьунел рукIаралали бихьизабулеб цоги хIужжа. "ГIажаибаб бокIон" – гьединаб цIаралда гъоркь "МагIарулав" газеталъул гьумералда букIана гIадамазда гьоркьор кколел гIанта-тохал ва гIажаибал лъугьа-бахъинал рехсолеб, гьезул бицунеб хасаб бакI.\nГIАНКIИХIАСАНИДЕ (169 гьум.). ГIанкIихIасан вукIун вуго 50 соналъ пачалихьалъул нухда нухазул мастерлъун хIалтIарав Хунзахь районалдаго машгьурав чи. Цо пуланаб къоялъ жив чоца рехун хьабалухъа гIучIалги рекун вугилан исполкомалде бачIараб гьесул кагътида данде ХIамзатица хъварал рагIаби ккола гьал.\n«ДИР ЭМЕН ВУКIАНА МУХIУМАЙИЛАН...» (170 гьум.). Гьабги, балагьараб мехалъ, гьадабго налъи бецIуларогойин абун гьеб ракIалдещвезабун ХIамзатица хъвараб кагъат букIине ккола...«МахIалайги жоги лъугIарав гIадан» абураб мухъ ХIамзатица цоги батIияб бакIалда «Досул сурат дида цебе чIоларо» абун хисизабун батана. «МахIалай» – «МахIали» – бусурбанчиясда тIадал ишал рехсараб ва бищунго цебе мутагIилзабазда малъулеб букIараб тIехьалда цIар. Хьвавуда – хьвай бугеб, гьури-муч гьечIеб бакI; гьаниб вихьулареб бакI абураб магIнаялда.\nГЬАКЬАЛГИ ТIЕКЬАЛГИ РАГЪИ (174 гьум.). КъахIиб районалъул Гьолокь росулъ оцбалеб къоялъ гьенир рукIарал ТIелекь росдал гIадамазулгун гьакьадерил ккараб зарулги тIилилги рагъалда тIасан ХIамзатица хъварал рагIаби. Ашахан – Хунзахъ сберкассаялъул заведующийлъун вукIарав ТIелекьа хъулухъчи. Мирзоев -"МагIарулав" абулеб Хунзахъ райгазеталъул редактор, живгоги ТIелекь росулъа.\nЧIАНДАЛ РАГЪИ (176 гьум.). Хунзахъ районалъул ЧIондокь росдал гIадамал рикIкIунаан даим дагIба-рагIиялда рукIунел, гIиси-бикъинаб жоялда тIасан гIемер рагъулел, бидул тушманлъиялъул махI бахъарал чагIилъун. Гьезул ккараб цо рагъул бицун ХIамзатица гьабураб сатирияб асар ккола гьабги.\nПРОТОКОЛ (181 гьум.). ЦIияб гIумру гIуцIулеб доб заманалда цо-цо росабазул хIакимзабаз гьабулеб букIараб гIадлу-низамалъул тохал ва мекъал рахъал, цIакъго тIасан ккарал, "зани бегизабурал" ишал махсараде ккун гьабураб ХIамзатил гьаб машгьураб фельетоналъ кьочIое босун буго цо нухалъ бачIараб мискинзабазул гIарза.\nХIАМЗАТИЛ ЧОДУЛ ХАРБАЛ (184 гьум.). Дол соназда ХIамзатил букIана живго бетIергьанаб борхатаб лагаялъул хъахIаб чу. Гьесул кIудияб хъизан хьихьизе гьеб чоца лъикIаб кумек гьабулаан, хважаинас мухьдахъ биччалаан гьеб командировкаялъ унел хъулухъчагIазухье рекIине. Гьелдасан бачIараб буго "бетIербахъи" абун ХIамзатица гьелда лъун букIараб тIокIцIарги. Поэтасе гьеб чу кутакалда хирияб букIана. Хундерил тIалъиялдаго машгьураб хъахIаб чоде, гьеб рекIаразде ва рещтIаразде ХIамзатица гIемерал назмаби ахIана. "Лъабго къо гьаб моцIрол кквезе кколеблъи" – лъабго къоялъ кваназабичIого тана абураб магIнаялда.\nБЕРЦИНАЙГИ ЙИЧЧАН, СУРУКЪАЙ ЯЧАРАСДЕ (189 гьум.). Цо пуланав гьалмагъас, цогидайги йокьун, йиччан тарай бербахилаб берцинлъиялъул гIадан МухIумайилан абулев маххул къебедасе араб мехалъ, ХIамзатица абурал рагIаби.\nНАЖИМЧАГIАЗДЕ (190 гьум.). Доб заманалда заемал тIиритIизариялда жаниб росабалъ цо-цо гьалмагъзабаз партиялъул ва хIукуматалъул нух мекъи хьвадизабидал, хIалицаго заем хъвазе гьез гIадамал тIамиялъул хIужжаби тIатиндал, гьезда кьабун хъвараб сатира. "НажимчагIи" – тIаде цуй гьабулел, хIал гьабулел чагIиян абураб магIнаялда гIурусалдаса босун поэтас ургъараб рагIи.\nМУСТIАПА ГЬУСИ (192 гьум.). БецIаб тушманлъиялъул басриял гIадатазда данде рагъ бан ХIамзатица гьарурал гIемерал асаразул цояб. Поэтасул кучIдузулъ гIемер рехсарав, хундерил тIалъиялда машгьурав, вагъун гIорцIуларев МустIапа гьусулеб ххвел гьабун кантIизави мурадалда хъварал гьал рагIабазул магIна хасго лъикI лъала чIандадерида ва байикьдерида. «БуравникI» – «Браунинг» тайпаялъул таманчаялда магIарулаз абулеб букIараб цIар, «ГIинда нахъа къоно чIвай» – Хабалъ лъе, чIвай абураб магIнаялда. «РачIчI хъвагIулеб жо тоге» – боцIи-панз тоге, гъуре абураб магIнаялда. «Данде лълъар хьвагIулеб жо» – данде кIалъалев, данде валев чи абураб магIнаялда.\nЧУ ХВЕЙ (196 гьум.). МахIачхъалаялде ахIун унев ХIамзатица жиндирго хъахIаб чу, Буйнакскиялде щведал, Манасаул росулъ рукIарал цересел гьалбадерил бакIалде щвезабун тун букIун буго. ТIад вуссиналде, гьоболасул тIокъоги тIаде тIун, хун батидал гьелде гьабураб магIу ккола гьаб."ЩинкIил чIварал гIарзал чIаго ругелъул" – ракIалдещвезарулел руго цереккун гьабго чол цIаралдасан жинцаго хъварал кучIдул. "Щибаб анкьидасан микьир барщулеб" – анкьидаса анкьиде рекIине биччан лъикIаб хайир букIанин чодасанилан абураб магIнаялда. ТIарамагъадисеб куплеталъ цо батIияб формаялда цебе чIезабулеб буго ХIамзатил чу хвараб къо-моцI: 24x80+13= 1933 с. 4 моцI - 8 къо = 22 апрель.\nГЬУДУЛ ХИСАРАЛДЕ (199 гьум.). Къокъабго дандчIваялдаса хадуб Хунзахъ росуги тун, гьалмагъгун цадахъ цоги батIияб бакIалде арай цо пуланай, цIакъ гьайбатай гIаданалде ХIамзатица махсарадего абурал рагIаби.\n"ИСАНА МАГIАРДА ГIИДРА БАЛАДАЙ..." (200 гьум.). Жинцаго жиндаго таманча речIчIун хварай ГIахьалчIиса Зайнаб абулей гIаданалъухъ ГIумаров абулев гьелъул къабуласул рахъалдасан ХIамзатица гьабураб магIулъун рикIкIуна гьаб кечI магIарухъ.\nГIИСАГИ СУРХАЙГИ (203 гьум.). Хъвазе-цIализе лъангутIиялда данде гьужумалъ рахъарал дол соназ халкъалъ кIудияб кепалда къабул гьабуна басриябги цIиябги, арабги бачIунебги дунялалъул дагIба-къец бихьизабулеб, годекIанир гIодорги чIун, магIарулаз цIияб школалде къокъунел гIун рачIунел цIалдохъабазда хадур ралагьун гьабулеб гара-чIвариялъул формаялда ХIамзатица хъвараб гьаб кечI. Къаргъа, гIандарак бацIи, хъабчуда, ханал чIвай, хIасандала, чIинхал рикьи, гIалу рехи, хъункIур цIей – цере магIарул росабалъ лъималазул батIи-батIиял хIаязул цIарал. "Муса хурив вукIин лъан буго азда" – школалда малъизе байбихьулел тIахьазда гIемер рукIунаан "Муса хурив вуго" абураб тайпаялъул предложенияби. Кверкьел нохъо – ЦIада росдада аскIоб кьурабалъ бугеб батIи-батIиял хIаял гьаризе гIолохъаби данделъулел рукIараб цо нохъоялда цIар. ТIаса къулгIа – ЦIада росулъ кIиго къулгIа букIана: гъоркьа ва тIаса.\nДАЛАГОЛАСДЕ (206 гьум.). КIикъогоялде гIунтIун нухалъ ригьнаде вуссаравилан рикIкIунев, руччаби гIемер рачиналдальун машгьурав Хунзахъа Далаголасул Дарбишиде гьабураб буго ХIамзатил гьаб сатира. Распутин – руччабазулъ чамгIаллъиялдалъун цIар бахъарав гIурус пачаясул тахиде гIагардисев саяхъасул цIар. Шамалай – Дарбишил эбел.\nЯХIЯ (207 гьум.). Цо пуланав саяхъав мугIалимасул хIакъалъулъ ХIамзатица гьабураб машгьураб сатира.\nМАХIАЧХЪАЛАЯЛДА ДИР ВЕЧЕР (210 гьум.). 1933 соналда МахIачхъалаялдеги ахIун гьениб тIоцебесеб литературияб данделъи гIуцIидал разияв поэтас хъварал рагIаби. "Басрияб хатIалъул, халатаб чахтIил" – гьанир ракIалдещвезарулел руго "Басрияб алип" ва "ЧохтIо" абурал поэтасул машгьурал сатираби. "Культураялъул знак дидаги баркун" – Культсанштурмалда жаниб гьабураб жигараб гIахьаллъиялъе гIоло доб мехалъ ХIамзатие кьун букIун буго каранда балеб хасаб гIаламат, ишара.\n"РЕКIЕЛ ГIАДЛУ ХВЕДАЛ..." (213 гьум.). ТIагьадаса Муи абулей "хIасратай гьудулалде" пуланав гьалмагъасул рахъалдасан хъвараб рисалат. ХIубикь – Гъуниб росдада гьеб районалъул цо-цо росабазул гIадамаз абулеб цIар. "Педкабинеталъул канлъи къотIана" – Муи йикIун йиго Хунзахъ педкабинеталда хIалтIулей гIадан.\nМОСКВАЯЛДА МЕГЕЖ КIКIВАЙДАЛ (217 гьум.). Хъвадарухъабазул съездалде Москваялде арав ХIамзат, бахараб мегеж къунцIизеян абун магIарул хъвадарухъан ДинмухIамаев Ражабил кумекалдалъун, парикмахерскиялде щун вуго. Гьениб поэтасул мурад бичIчIичIев парикмахерас гьесул мегеж ракIалдаго гьечIого кIкIван рехун буго. "Носокьа хIинкъарасда хIули бихьулеб гIадин" – некIо бусурман гIадатги цIунун, суннат гьабулаго, гIисинлъимал хIинкъунгутIизе нусги бахчун, гьезда хIули бихьизабулаан. Милиму – Хунзахь хъаладухъ лажбар бахунев чилъун хIалтIулев вукIарав цо коцокъав кусаясул цIар. ХIабибат – Ражаб ДинмухIамаевасул лъадул цIар.\nМОСКВАЯЛДАСАН ХЪИЗАНАЛДЕ ХЪВАРАБ КАГЪАТ (219 гьум.). Хъвадарухъабазул тIоцебесеб съездалде Москваялдеги щун, поэтас гьениса рокъоре хъварал кочIол рагIаби. Мина бекьарал – накъищ гьабурал, "Сталин-завод" – доб мехалъ Москваялъул автомобилал гьарулеб заводалда цIар.\nЦIУМАДЕ ЩВЕДАЛ ХЪВАРАЛ (225 гьум.). Москваялда Хъвадарухъабазул съездалдаса тIадруссун хадуб, партиялъул Дагъистан обкомалъул хIукмуялда рекъон, делегатал ритIана батIи-багIиял районазде съездалъул бицен гьабизе. ХIамзатги ун вукIана 1934 соналъул сентябралда рикIкIадал магIарул росабалъе: ЧIиркъатIа, Инхо, Кьохъ, Болъихъ, Агъвали, Гьаквари, ЦIумада, РичIагьанихъ, ГIанди, ГIахьвахъ. "ГIехьелдерица гьобо гIадинан" – магIарулазда гьоркьоб бицен буго лъимго гьечIеб бакIалда гьобо барал гIадамазул. "БацI ккведал гIарал гIадин" – Хунзахъ районалъул ГIоротIа росдал гIадамал руго бацIазде чан гьабун ругьунал чагIи. "Гирун унеб бетIералъ абураб рагIи бице" – МагIарулазул пуланаб маргьуялъ бицуна бацIица квачI бан тIаса босизабун гирун унеб царал бетIералъул. "Москваялда ратарал таманал гIунгутIаби" – Поэтас ракIалдещвезабулеб буго "МагIарул росабазде данде ккун Москваялъул гIунгутIаби" абураб жиндирго кечI. "Гьарчил нух" – цIакъго тIаса гIодобе балагьараб нухалда абулеб рагIи. "Далаголав реххарав" – гьанибги ишара гьабулеб буго "Далаголасде" абураб жиндирго сатираялде, Далаголасдаса цIикIкIунги лъудби рачунев абун. "Нилъер чIандалги долги диналъул вацаллъидал" – Хунзахь районалъул ЧIондокь росдал гIадамалги рагъ-кьалалда ругьунал чагIи рукIин рехсолеб буго гьаниб. "ПатIил чохтIо баркараб кочIодаса хIинкъана" – Поэтас ракIалдещвезабулеб буго "ЧохтIо" абураб жиндирго кечI. "Гьединго гIахьвалазул гIадат рехсон букIиндал" – Добго "ЧохтIо" кочIолъ рехсарал басриял гIадатазде гьабураб ишара.\nГIУХЬБУЗУЛ СЪЕЗДАЛДА МОКЪОКЪИЛ МУХIАМА (233 гьум.). Дагъистаналъул гIухьбузул тIоцебесеб съездалда (1934 с.) гIахьаллъи гьабурав Хунзахъ районалъул БакьайчIиб росулъа, гIодоса тIадего вехьлъуда гIумру арав гIияхъан Мокъокъил МухIамадиде хъварал рагIаби.\nРАГЪУЛ БАЦI (243 гьум.). "Туснахъалда Къурбановас вагъун гъалмагъир гьабулеб бугилан бачIараб кагътида данде Камилица хъвараб жаваб" абураб баян кьун буго ХIамзатица жиндирго гьаб кочIое.\nХIАЛТIУХЪАБАЗУЛ КЛАСС (245 гьум.). Советияб Дагъистан тушбабаздаса эркен гьабун 15 сон тIубаялда бан, мугIрузул улкаялъул вакилзабазул къукъа ун букIана Москваялде хIукуматалда республикаялъул гьунаразул хIакъалъулъ бицине. Делегациялда гьоркьор рукIана ВКП(б)ялъул Дагъистан обкомалъул тIоцевесев секретарь Н. Самурский, ДагъЦИКалъул председатель М. Далгат, Совнаркомалъул председатель К. Мамедбеков, Граждан рагъул бахIарчи Хъ. Хъараев, Дагъистаналъул халкъиял поэтал С. Стальский, ГI. МухIамадов ва цогидалги. Гьездаго цадахъ вукIана ЦIадаса ХIамзатги. Гьениб автозаводалде щведал хъвараб буго поэтасул гьаб кечIги.\nМИСКИНХАЛКЪАЛЪУЛ ХЪУТАН (247 гьум.). "Москваялдаса вуссун хадув Талгиялде витIи" абун бетIер лъун букIана ХIамзатица тIоцебе гьаб кечIалда. ТIадехун рехсараб Москваялде иналъул кечIго гIадин, гьабги Талги абулеб Дагъистаналъул машгьураб курорталда гьабураб буго (1935 соналъул май).\nРАЙПОЯЛЪУЛ ЧОЦА ХIАМЗАТИХЪЕ ХЪВАРАБ КАГЪАТ (250 гьум.). ТIалаб-агъаз гьечIел хIакимзабаз гIемер рекIун, чурхъун хвалде ккараб Хунзахъ райпоялъул чода гурхIарав поэтас гьелъул гIарзаялъул формаялда хъвараб машгьураб назму. "Гирун унеб ботIрол битIараб жаваб" – маргьудал аби буго бацIица тIезабун гирун унеб царал бетIералъ абурабила: "Гьаб кIочараб бихьугеги". "Билет буго гьанже къваригIараб жо" – хвезе изну, хабалъе нух кьей абураб магIнаялда. Дибирчу – Хунзахъ райпрокурорлъун хIалтIулев вукIарав цIакъго вица-вихъатав чи, живги поэтасул гьудул-гьалмагъ.\n«БАЦI» (254 гьум.). Гьале ХIамзатица кьураб баян: "Пуланаб сордоялъ ЦIада чIван батун буго бацIица цо пуланасул цIцIе. Нахъиял сардацаги бачIине гурилан, рорчIи ккун, рукIарал гIолохъабазул хъаравуллъиялде тIаде бачIун буго багъарараб гважул махIда хадуб бахъараб хунзахъесул цо гьве. Гьеб сордоялъ, гIолохъабаз хадур тункIалги кьвагьун, лъутун борчIун букIараб гьеб талихIкъос нахъияб къоялъги къулгIаялда аскIоб бегун батун, бацIида ццин бахъарал цIигьулдерил ахIуца чIван реххун буго. Гьелъул хIакъалъулъ ХIамзатица гьал рагIабиги абуна". КьотIа-гьобо – Тобот абулеб лъарда тIасан лъураб кьоялда аскIоб букIана гьобо. "ЦIодораб шагьар" – Хунзахъ росдаде гьабулеб ишара. Чваххукь – гьве чIвараб нохъоялда аскIоб лъар чвахулеб бакIалда цIар. "Хундерилъ букIараб тушманлъиялъул...", "Цебе чIвараб гIакдал гIуж къосиналде..." – гьаниб ишара гьабулеб буго революциялда цереккунисел соназдаго цIигьулдерица чIвараб Хунзахьа ГIалил гIакаялде. Гьелде ХIамзатица "ГIакдал кечI" абураб назмуги гьабун букIана. "Туртида лъун баччи биччаге лъазе" – Жидеца ахIи бахъинабун чIвараб "хъумур" гьве букIин нахъиял гIадамазда лъалебилан хIинкъун, цIигьулдерица, балъго, туртидаги лъун баччун, гьеб цо бихьулареб бакIалда букъун буго.\nБЕЧЕ КIАЛЪАЙ (258 гьум.). МагIарухъ гIи-боцIул хъвай-хъвагIай гьабулеб мехалъ хIакъикъияб боцIул къадар балъго гьабизе лъугьарав Харахьиса Гъази-МухIамад абулев чиясул мисалги босун, поэтас газеталъе кочIодалъун хъвараб фельетон.\nГIАКIАДЕ КИНИ БАХЪИ (259 гьум.). Хъвай-цIали лъангутIиялде данде гьабулеб къеркъеялъулъ цо-цо гIурхъулъа рорчIарал галаби тIамулеб бакIалъул хIакимзабазда кьабараб гьаб фельетон ХIамзатица хъван букIана Хунзахъ райгазеталъул редакциялъул гьариялда рекъон. ЗайнулгIабид – росдал советальул председателлъун вукIарав чи. ГIисаев – советалъул гIеллъун (исполнительлъун) вукIарав чи.\nЦЕВЕ ЛЪАЛЕВ ВУКIУН КIОЧОН ТАРАСДЕ (262 гьум.). Хунзахь кооперативалда хIалтIулев вукIун, хадуб жиндирго тасамахIлъиялдалъун судалде ккарав Камил абулев гьалмагъасул цIаралда поэтас хъварал кочIол рагIаби.\nГЬИДАЛЪА ХУЧБАРИЛ ХIАЛИЯБ МАЦIАЛДАЛЪУН "МАГIАРУЛ БОЛЬШЕВИКАЛЪЕ" ЖАВАБ (267 гьум.). 1937 соналъул байбихьуда бахъун букIана Гьидалъа Хучбар цIогьорлъун ва хъачагълъун вихьизавулеб макъала. Киназулго ццин бахъинабураб гьеб бугьтаналдаса халкъияв бахIарчи вацIцIад гьавун тIоцебе кIалъай гьабурав чи ккана ХIамзат. Гьес гьаб кечI бахъана "МагIарул колхозчи" абулеб Хунзахъ райгазеталда.\nТАЛГИЯЛДА ХЪИЗАНАЛЪУЛ КУЛЬТУРА (268 гьум.). "Талгиялдаса рокъобе хъвараб кагъат" абураб бетIерги лъун битIун буго июнь-июль моцIалда Талгиялда вукIарав ХIамзатица гьаб кечI хъизамалъухъе. "Расул вукIаравани рекIедаса инаан" – жиндирго вас Расул ракIалдещвезавулев вуго поэтас.\nХIАЛИМАТ КУРОРТАЛДА (273 гьум.). ХIамзатгун цадахъ курорталда дару гьабулей йикIарай ЦIумадаса ХIалимат абулей гIаданги гьоркьой ккун, некIсиябги жакъасебги гIумруялъул бицараб, сахлъи цIуниялъул басриял нухазул сатирияб сурат цебе чIезабулеб машгьураб назму.\nСУЛЕЙМАН ХВАНИЛАН РАГIАРАБ МЕХАЛЪ (276 гьум.). Дагъистаналъул халкъияв поэт Сулейман Стальский хвеялъул хабар щведал поэтас хъварал рагIаби. ЦIада росулъ вукIарав ХIамзат гьебсагIат МахIачхъалаялде вачIана ва, Сулейман вукъулаго, гьениб букIараб пашманаб митингалда кIалъана. "Къокъаб жаваб буго Горькица кьураб" – ракIалдещвезабулеб буго 1934 соналда советиял хъвадарухъабазул тIоцебесеб съездалда А. М. Горькияс Стальскиясда "Къоабилеб гIасрудул Гомер" абун цIар лъей. "Орденалъ бицина каранда бараб" – С. Стальскиясе 1936 соналда кьун букIана Ленинил орден.\nЖИНДИРГО ГIАРАЦ БИКЪАРАЛ ПАЦАНАЗУХЪЕ ХIАМЗАТИЦА РОКЪОСАН ХЪВАРАБ КАГЪАТ (277 гьум.). "МахIачхъалаялда пацаназги хIулун, нахъвуссун ЦIадай щварав ХIамзатица гьезухъе хъвараб кагьат" абураб баян кьун буго гьаб кочIое авторас, "Умывальникалъул карант кьуричIел" – гьумер-кIал лъеда хъвачIел, чорокал абураб магIнаялда. ЦIарлъикI, ГIусманхIажияв – цереккун шагьаралда пацаназ хIулун рукIарал ХIамзатил росулъа гIадамал. "Гьоркьоса цоясда "ЦIадасайилан" цIар лъуни..." – гIарцуда цадахъ документалги ун рукIун руго ХIамзатил рикъун.\nДИЛЪ ГЬАБУРАБ ЖАХIДА (280 гьум.). Жуликаз хIулун ругьунав чи живго вукIиндал поэтас махсарадего жиндилъ гьабураб жахIдаялде бачунеб буго гьанже Шамил районалъул лъабго тIелекьес МахIачхъалаялда жуликаз бикъизе тараб буголъи. Къадилав, Маххулав, ГIабдурахIим – жуликаз гуккарал гIадамазул цIарал. ЦIогьол инвалид – росулъа сапаралъ рахъунаго дандчIварав пуланав чиясул тIокIцIар.\nПОДХАЛИМ (283 гьум.). МагIарул цо-цо хъвадарухъабазда гьоркьоб доб заманалда загьирлъун букIун буго чIухIи-пахрулъиялъул квешаб унти, цогидал жойид гьаричIого, жидеего рецц-бакъ къваригIараб гIамал. Балагьараб мехалъ, гьеб квеш бихьарав поэтас хъвараб сатира букIине ккола гьаб.\nКIАЛ БЕГIЕРАЛ ГIУНКIКIАЛ (285 гьум.). "ГIарани сельпоялъул ин" абураб бетIералда гъоркьги бахъун букIана цо-цо тIахьазда гьаб кечI.\nЦIАДА РОСУЛЪЕ ЛЪИМ БАХЪИ (287 гьум.). 1938 соналда къокъаб заманалда жаниб цIигьулдерил гьитIинаб жамагIаталъ цIикIкIараб манзилалда мугIрул гIанлъун, рогIралги лъун, росдал кIиябго кIалалде лъим чвахизабуна. Гьеб ишалъе байбихьарал ва рагIалде бахъинегIан жигараб гIахьаллъи гьабуразда гьоркьов ХIамзатги вукIана. Росулъе лъим бачараб къоялъ цIигьулдерица, сверухъ ругел росабалъа гьалбалги ахIун, кIудияб сухIмат гьабуна. Гьениб поэтас гьаб кечIги цIалана. "Лъим кколел къалазда къайи тезабе" – росулъе лъим бачинегIан киса щварабги лъим цIунизе жив-жив чиясул рокъор хасал къалал рукIунаан. Гьенибе бакIарулаан бараб гIазу чапун яги гонгиниса чвахараб цIадал данде гьабурабги лъим. Мусал Жавгьарат, Супайнат – цIиял иццазда цун аскIор рукъзал ругел руччабазул цIарал.\nКЪАДАКОГИ РОСГИ (289 гьум.). Доб заманалда магIарухъ машгьураб кечI. Цо-цо россазул cаяхълъиялда рекIекълъун хъвараб гьеб, цин басмаялде бахъилалдего гIадамаз цоцахъе кьун, тIолго росабалъ тIибитIун букIана. Кинавго чияс тIаде босараб, амма жаваб щвезе кIолареб масъалалъун букIана – лъиде гьабурабдай ХIамзатил гьаб кечI абураб суал. Амма жибго кечIалъ валагьулаан ва гьелда ватулаан гьелъул адресат. Чанги лъудбузе хиянатлъарал россал ва саяхъал барщарана доб заманалда ХIамзатиде, жидедего гьабураблъун гьаб сатираги бихьун... Хадубккунги ХIамзат гьеб темаялде чанцIулго тIатIала вуссана. Масала, магIарулазда гьоркьоб машгьурлъун букIана ВатIан цIунизе рагъде арав росасе хиянатлъараб къадкие гьес гьабураб квешго хIунчараб сатира. Гьебги поэтас гьабун букIана рагъдаса руссарал ва жидерго лъудбузул хиянат бихьарал цо-цо магIарул гIолохъабазул гьариялда рекъон.\nПИЛГИ ЦIУНЦIРАГИ (292 гьум.). ХIамзатил бищунго машгьурал баснябазул цояб. Масала, гьаб кочIол сюжетги кьочIое лъун, 1947 соналда «Союзмультфильмалъ» бахъун букIана лъималазул кино. Гьеб цIаралда гъоркь Дагъистаналъул ясикIабазул театралъги бихьизабун букIана 1945 соналда лъималазул спектакль. Абизе бегьула ХIамзатил гьеб басня улкаялъул гIемерисел мацIазда машгьураб бугилан.\nЗАХIМАТАЛЪУЛ БАГIАРАБ БАЙРАХЪ ОРДЕН КЬУНИЛАН РАДИОЯЛДАСАН РАГIАРАБ МЕХАЛЪ (294 гьум.). 1939 соналъул 1 февралалда улкаялъул бищунго машгьурал хъвадарухъабазда гьоркьов СССРалъул Верховный Советалъул указалдалъун ХIамзатие кьуна ЗахIматалъул БагIараб байрахъ орден. Поэтасул архивалда бугеб "Орден баркидал ХIамзатица абурал рагIаби" абураб варианталда дандчIвана тIехьалда лъолаго гьоркьор риччарал гьал мухъал:\n"Дица захIматалъул орден босани,\nБасриял гIадатал гIодор къулила.\nКъиматаб сайигъат каранда бани,\nКулакасул рокъоб магIирукъ лъела.\nДун помещикасул васги гурелъул,\nБасрияб халкъалда мекъса бихьила.\nМискин агьлуялда гьоркьов гIурав дий\nОрден кьун рагIани, гIадлъун рикIкIина".\nЛъабабилеб куплеталда хадур ратула поэтасул сатираялъул хасият бихьизабулел гьадинал рагIаби:\nДирго формаялда беццулеб ххвелалъ\nБецIал пикрабазул бетIер бухила.\nТIасан къиматги кьун кьабараб жоялъ\nКьолболъанго гIадат бакъвазабила.\nМОСКВАЯЛДАСАН ГЬАЛМАГЬАСУХЪЕ (295 гьум.). Гьаб буго Москваялдаса ХIамзатица жиндирго гьудул-гьалмагъ БакьайчIиса Шахшаев Садрудиниде кочIодалъун хъвараб кагъат. "Къойил чIегIераб жо сверулеб гIадин" – Москваялда тирулев жиндирго сурат поэтас релълъинабулеб буго некIо, хур цIун бачIине абун, магIарул росабалъ, басриял гIадаталги цIунун, габурги бухьун чIегIераб куй магъда сверун тиризабиялда. "Метер госиздаталъ договорги хъван" Пачалихьалъул литературияб издательствалъ ХIамзатилгун къотIи гьабун букIана, гIурус мацIалде буссинабун, гьесул тIоцебесеб тIехь Москваялда биччазе. Амма кватIичIого тIаде гIунтIараб рагъалъ гьоркьоб къотIизабуна гьеб хIалтIи.\nХЕТАГУРОВАСУЛ ХАБАДА (296 гьум.). Коста Хетагуров гьавун 80 сон тIубаялъул юбилеялда осетиязул кIудияв поэтасул хабада памятник лъеялда хурхараб митингалда поэтас рикIкIарал рагIаби.\nГIАЩИКЪ СУЛЕЙМАН (297 гьум.). С. Стальский хун 2 сон баялда бан абурал рагIаби.\nЭМЕНГИ ВАСГИ – РУХIГИ ВАТIАНГИ (298 гьум.). ВатIаналда цебе советиял гражданазул налъи рехсараб гьаб кечI бухьараб буго БагIараб Армиялъ къабул гьабураб цIияб гьаялда.\nДУН – ДЕПУТАТ (300 гьум.). ХIамзат 1927 соналдаса нахъе вукIана захIматчагIазул депутатазул Хунзахь райсоветалъул хиси гьечIев депутат. Гьал ккола нахъойги жив райсоветалъул депутатлъиялде кандидатлъун вихьизавураб мехалъ поэтас абурал рагIаби.\nГЬЕКЪЕЗИН – МЕХТИЛАРИН (301 гьум.). 1939 соналда Хунзахъ районалъул хъулухъчагIаз цIияб соналде гIуцIараб данделъиялда ХIамзатица цIалараб кечI. Поэтас гьелда абулаан "Столалъул кечIилан" ва гьеб цIаралда гъоркь гьеб буссинабун буго гIурус мацIалдеги.\nГIАБАДЕРИЛ КЬО (303 гьум.). ХIакъикъаталдаги Хунзахъ районалъул ГIобода росулъ ккараб ишалда тIасан поэтас хъвараб кечI.\nМУХIУМАГИ, ХIАМАГИ, ОЦГИ (304 гьум.). Гьаб маргьа цебеккун бахъулаан «МухIумил хIамаги оцги» абураб бетIералда гъоркь. Амма живго ХIамзатил квералъ хъвараб бакIалда гьелъул цIар гьаниб лъолеб бугеб куцалда батана. Маргьаялъул байбихьуда авторас хъван букIун буго «Малъарасул кIал бекуларо, кIанцIарасул бох гурони» абураб рагIи битIараб букIун гьечIилан.\nРАЙЗОЯЛЪУЛ ЧОЛ ГIАРЗА (309 гьум.). Хунзахь райземотделалъул чанго чу милат гьабичIого гIемер сапаралъ хьвадизабиялдалъун иргадал чурхъун лъунилан гIарз бачIиндал гьелда тIасан поэтас хъвараб кечI. Ибрагьим – райзоялъул заведующийлъун вукIарав ТIалхIатов Ибрагьим. АтахIилав – районалъул кIудияв гIакатохтирлъун вукIарав МухIамадов МухIамад.\nЯЦАЗ АХIАРАБ КЕЧI (311 гьум.). Цереккунисел тIахьазда гьаб кечI бихьизабун буго рагъ байбихьун хадуб хъвараблъун. ХIакъикъаталда хъван буго 1940 соналъул июлалда. Поэтасул квералъ гьелда ишараги гьабун буго "Умалатихъе хъван ана" абун. Умалат вукIине ккола армиялде иналде цебе ХIамзатгун хIалтIулев вукIарав Хунзахъа Хизроев ЗайналгIабидил вас.\nМОСКВАЯЛДАСАН РОСУЛЪЕ ХЪВАРАБ (314 гьум.). 1940 соналъул апрелалда Дагъистаналдаса цогидал гьалмагъзабигун цадахъ ХIамзат ун вукIана Москваялде, ТIолгосоюзалъул росдал магIишаталъул выставкаялде щвезе. Гьениб "Москва" гостиницаялда (№ 212) поэтас хъвана чанго кечI. Гьезул цояб буго гьабги. Поэтасул архивалда цо бакIалда кечI лъугIизабун буго гьадинал рагIабаздалъун:\nКепкал рукIинчIого гьаб сапаралда\nПацаназе кьезе ккана дир сагIат;\nКаранда чIикIдилеб чIалгIун букIана,\nНахъе гьебги босун гьабураб рахIат.\nДаим сапаразда жуликаз толарев поэтасул гьал рагIабаца цIалулезе гIураб кеп гьабула. "КъватIибе биччалеб тIехьги дир гьаниб" – РакIалдещвезабулеб буго Москвалъул литературияб издательствалъ биччазе хIадур гьабулеб букIараб поэтасул кучIдузул тIехь. "Творчествоялъул речги дир гьаниб" – гьаб сапаралда Москваялда хъвадарухьабазул клубалда гIуцIун букIана ХIамзатил хъвадарухъанлъиялъул сордо.\nПИСАТЕЛЬ ЩИВ ЧИ ККОЛЕВ? (317 гьум.). Москвалда хъвадарухъабазул клубалда букIараб жиндир хъвадарухъанлъиялъул данделъиялде ХIамзатица хасгьабун хъварал ва гьенир цIаларал кочIол рагIаби.\n"ДИР ХIУКМУ ГЬИКЪАНИ...". (318 гьум.). МагIарул поэт Залов ХIажил кагъаталъе жаваб. "ХIанчIазги гъудузги толев гьечIилан..." – Жиндасан гIарзал хъвалел нахъегIанал мацIихъаби поэтас хIанчIазда релълъинарулел руго. "Кагътил партийцал" – гьедин абулеб буго поэтас цо-цо тIекъал коммунистазда. КочIол тIарамагъадисел куплетаздаса баянлъула доб заманалда ХIамзатил рукIарал захIматал къоял.\nГЬУДУЛЛЪИ ЛЪИЛГУН ККВЕЛЕБ (319 гьум.). Поэтас жиндирго лъималазе сайигъат гьабураб кечI. Армиялда хъулухъ гьабулев вукIарав цIикIкIарав вас МухIамадица инсухъе хъвараб кагътида кочIодаса жиндир кIудияб разилъиги лъазабун буго.\nЛЕРМОНТОВ (320 гьум.). 1939 соналъул 21 октябралда бахъараб СССРалъул Совнаркомалъул хIукмуялда рекъон гIуцIун букIана М. Ю. Лермонтов хваралдаса 100 сон тIубаялъул юбилей тIобитIиялъе ТIолгосоюзалъул комитет. Комитеталъул членлъун гьавун вукIана ХIамзатги. Гьев чанго нухалда щвана Москвалде гьеб комитеталъул данделъиялде. ТIарамагъадисеб нухалъ поэт Лермонтовасул Комитеталъул заседаниялда гIахьаллъана 1941 соналъул январалъул ахиралда. Гьеб мехалда гьабураб буго ХIамзатил гьаб кечIги. М. Ю. Лермонтовасул юбилей тIобитIичIого хутIана Гитлерил Германия Совет Союзалде тIаде кIанцIи сабаблъун. КочIолъ рехсарал ккола улкаялъул бищунго машгьурал поэтал.\n"БАБАЛ, БАБАЛ АВАЛИ..." (324 гьум.). Армиялда вугев жиндир вас МухIамадил лъади лъимер гьабизе йигеб мехалъ, гьелъие хIадур гьабураб киниялда тIад ХIамзатица хъван рукIарал рагIаби. Амма поэт мекъи ккана – гьесул васасе ГIали гьавичIо, ПатIи гьаюна.\nВАСАСЕ ЯС ГЬАЙИДАЛ, ИНСУЦА ХЪВАРАЛ РАГIАБИ (326 гьум.). Улкаялъул гIурхъуда Шепетовкаялда гIагарлъухъ рагъулаб хъулухъалда вугев поэтасул цIикIкIарав вас МухIамадие 1941 соналъул 13 февралалда яс гьайидал гьесухъе хъван ритIарал кочIол рагIаби. Ясалда цIар ПатIимат лъун букIана.\n''ДУР КАРТОЧКАЯЛДЕ ТIАДЕ КЪУЛИДАЛ... (328 гьум.). Хунзахь райбольницаялде тохтирлъун хIалтIизе ячIарай Ирхина абулей кутакалда лъикIайги берцинайги гIаданалъул сураталъул нахъисеб рахъалда поэтас хъван ратарал рагIаби.\nГИТЛЕРИЛ ФАШИСТАЛ ТIАДЕ КIАНЦIАРАБ МЕХАЛЪ ХАЛКЪАЛДЕ БАРАБ АХIИ (330 гьум.). КIудияб ВатIанияб рагъ байбихьараб къоялъ ХIамзат хъизангун цадахъ дару гьабулев Талгиялъул курорталда вукIана. Гьеб къоялъго херав поэт МахIачхъалаялде вачIуна, хъвадарухъабигун дандчIвала, гьабизесеб хIалтIул цIиял планазе ургъула. Абизе бегьула рагъ байбихьаралдаса нахъе ХIамзатица жиндир чIей Дагъистаналъул тахшагьаралде бахъанилан. Гьаб кечI ккола доб мехалъ ХIамзатица халкъалде ахIи бан Дагъистаналъул радиоялдасан гьабураб хитIаб. Гьале тушманас квер биххарал дол къоял ракIалдещун поэтас хадубккун хъварал, гьесул блокноталдаса росарал рагIаби:\n"Гьезул къотIи биххараб\nХиянатаб къоялъ дун\nТIаде къулун букIараб\nКIал гьакIкIараб радио\nИнсап гьечIел немцазе\nНагIана кьун кIалъана.\nГьеб къоялъ ХIамзатица\nЦцидал цIураб гьаракьалъ\nДида хадур рахъаян\nХалкъалде ахIи бана".\nБАВУДАСА ГУРЕБ БУГЪИЛ ХIАЛ ЛЪАЛЕБ (333 гьум.). Поэтас гьаб кечI цIалана дол къояздаго республикаялъул радиоялдасан гьабураб "ГIатI ххунел гьабахъе гьанир риччанте!" – ян цIар лъураб жиндирго кIалъаялъулъ.\nКИНАВГО ЧИ ТIАДЕЛЪУН ТIАРАМАГЪАЛЪИ ГЬАБЕ (334 гьум.). ТIаде щвараб 1942 соналъул байбихьуда поэтас радиоялдасан халкъалдехун гьабураб хитIаб.\nГИТЛЕРИЛ МАРГЬАБИ (337 гьум.). Жидерго рагъул планал рагIалде рахъинчIелщинахье гитлерил пропагандаялъ гIайиб гIунтIизабулаан лъагIалил жиб-жиб заманаялде – хасалиде, рииялде, ихдаде. ХIамзатица щибаб нухалъ гьел "маргьаби" сатирияб нухалдалъун къватIир чIвазарурал кучIдул хъвалаан. Гьезул цояб ккола гьаб сатираги.\nФРОНТАЛДАСАН ЙОКЬУЛЕЛДЕ (339 гьум.). Рагъ ккелалдегоги рагъул заманалдаги рагъухъанасдаги гьесул абуралдаги гьоркьоб берцинаб хурхеналъул тема поэтас гIемерисеб рагьулаан гьез цоцазде хъвалел гьуинал кагътазул формаялда. Гьединазда гьоркьосан цояблъун ккола гьаб кечIги.\nХЪАМАЛЧАГIИ (340 гьум.). Рагъдеги инчIого, тылалда тIекъал ва мекъал нухаздалъун гьарзаяб бетIербахъи гьабулел рукIарал нахьегIанал цIогьал къватIир чIвазарун хъвараб ХIамзатил сатира. "Хъабчил гIарадаби гьарулел къоял" – нахъе яризарулеб заман абулеб магIнаялда. Сапаралъ унеб мехалъ некIо хъабарча гуризеги гурун гIарададул хIара гIадин гъежда лъолеб букIун буго.\nУЧИТЕЛЬЛЪИЯЛДАСА ВАС МИЛИЦАЛЪИЯЛДЕ АХIИ (341 гьум.). Гьаб сатираялъе сабаблъун ккола Хунзахъ цо пуланав учитель инсуца хIалалъ вачун, хайир бугеб бакIиланги абун, милиционерлъун хIалтIизе тIами. Поэтас къватIиб чIвазабулеб буго милициялъул хIакъалъулъ цо-цо магIаруласул пикру. Гьениве вас лъугьинавиялдалъун гьесул бугеб хъубаб мурадги.\nКЪИСАСАЛДЕ (342 гьум.). Ццидаца ракI унтарав ХIамзатица, гитлерилал рачIани Кавказалда гьез гьабизе бугеб пасалъиги цебе чIун, халкъалде гьабураб хитIаб ккола гьаб. "Дица къисасалде ахIула" абураб цIаралда гъоркь машгьураб халкъияв поэтасул гьаб хитIаб щвана доб мехалъ Дагъистаналъул щибаб росулъе, щивав магIаруласул рокъобе.\nГЬАЛМАГЪ ГIАЛИЕВАСЕ ЖАВАБ (350 гьум.). КечIалъе сабаблъун ккараб кагъат ХIамзатихъе битIун бачIана МочIохъ росулъа гьалмагъас. Милициялъул райотделениялъул начальникасул заместитель, живго БакьайчIиса ГIалиевасе мачIхъадерил жамагIаталъул жавабалъул формаялда хъвараб гьаб кагъат, гIадамаз цоцазухъе кьун копое цIалулаан. "Сабаб-гьайкар хъвай, хъатинив валагьи, логоде халгьаби, нужум тIахьал цIали, щакал цIарал рухIи, шайтIабигун рекъарал гIадамазда цIехей, палихъабазул чIинхал рехи, ханида хIуччал хъвай, женазда гьикъи, тIабакI сверизаби, сирурабаналъул гIалимзабахъе ин" – гьел ккола жидер кумекалдалъун балъголъи тIатине кIолебилан жагьилал магIарулал божулел рукIарал кьучI гьечIел жал. ЧачамухIамад – щайтIабалъ рекъаравилан гIадамаз жинде божи гьабулев вукIарав Хунзахъ районалъул ГохIаколоб росулъа чиясул цIар. ГIурус-ГIалибег – гIумруялъ габанидал даран-базаралде машгъулав, цогидаб жоялъул ургъел гьечIев МочIохъа ГIалибег абулев чиясул тIокIцIар.\nКАМАЛУДИНИДЕ (352 гьум.). Хунзахъ районалъул Хьини росулъа НурмухIамадов Камалудин вукIана Граждан рагъазулъги КIудияб ВатIанияб рагъулъги Совет хIукумат цIунун бахIарчилъиялда вагъарав, гIумруго рагъулаб ишалъе кьурав машгьурав патриот. Дагъистаналъул рекIаразул эскадроналъул командир Хъара Хъараевасул заместителасул ишалда гьес нахъа тана Моздокалдаса бахъараб Германиялде щвезегIан рагъул нух. ГIемерал шапакъатаз берцин гьабуна гьесул керен. Камалудиница гIемер рачIунаан ХIамзатихъе гIолохъабазул бахIарчилъиялъул бицарал кагътал.\n"ДУЕГО БОКЬУХЪЕ КЬАЛДЕ ККУН ВУГИН..." (355 гьум.). Хунзахь районалъул Гиничукь росулъа жиндиего бокьун ВатIанияб рагъде арав МухIамадов Абубакар вукIана кидаго аскариял ишазда хурхараб хъулухъалда хIалтIарав, яргъиде ругьунав, гIужилав чанахъан. Рагъдаса гьес ХIамзатихъе даим кагътал рачIунаан, жиндиргоги гьалмагъзабазулги гьунаразул бицун, фашистазда бахъараб ццин ва ВатIаналдехун бугеб рокьи загьир гьабун. Гьесде ХIамзатицаги хъвалаан кагътал. Гьеб хъвай-хъвагIаялъул хIакъалъулъ чанцIулго республикаялъул газетаздаги бицун букIана. Гьаб кечI ккола поэтас Абубакариде ритIарал кагътазул цояб. Абубакар рагъдаса вуссана шапакъатазул керенги цIун ва дагьалго соназдасан автомобилалъул авариялде ккун хвана. "Щиб релъидай дуца дие гьабила.." – Абубакар вукIана кутакалда велъанхъизе бокьулев чи. "Килщал къунцIиледухъ къан кквезе тела..." – ишара гьабулеб буго гьев хъваш-маш гьабулелъул цIакъ квер къан бачунев чи вукIиналде.\nТУШМАНАС КАВУ РАГЬИДАЛ, КАВКАЗАЛДЕ БУГЕБ АХIИ (356 гьум.). 1942 соналъул апрелалда фашистиял аскаразда Северияб Кавказалде гали босизе кIведал, ХIамзатица гьаб кечI цIалана тушманасде данде чIарал Северияб Кавказалъулги ва Дагъистаналъулги митингазда, хадуб гьаб бахъун букIана газетазда.\n"ИСАНА ПЕЧАЛЪУЛ ХИНЛЪИГО ГЬЕЧIО..." (357 гьум.). 1942 соналъул хасало жиндирго росулъ вукIарав ХIамзатица ВКП(б)ялъул райкомалъул тIоцевесев секретарь ГIабдулатIипов МухIамадил цIаралда бакизе цIулал рахъалъ кумак гьарун кочIодалъун хъвараб кагъат. "Дур бегIераб къалмил къуваталъ гIадин..." – ХIамзатил тIадехун рехсараб гьари тIубазабидал, ГIабдулатIиповасе баркала кьун хъварал рагIаби. "Последний час" – "Ахирияб сагIат" – гьадинаб цIар букIана доб мехалъ радиоялъ кьолел фронталъул ва тылалъул бищунго цIиял харбазда. Гьезда гьоркьор гIемер кьолаан ХIамзатил цIиял кучIдулги.\nХIАЛТIУЛ ФРОНТАЛДА ГЪАФУРОВ (359 гьум.). ХIамзатил божарав гьалмагъ, лаказул машгьурав хъвадарухъан, Дагъистаналъул халкъияв поэт АбутIалиб Гъафуровасе (1882–1975) тылалда захIматалъул фронталда жигарчилъиялда хIалтIаралъухъ Совет ХIукуматалъ ЗахIматалъул БагIараб байрахъ орден кьедал, гьеб баркун хъвараб назму. "Полощадкаялде дунги унаан..." – ХIамзатил билълъараб гIадат букIана жиндир рукъалда аскIоб бугеб шагьаралъул аслияб, хадубккун Ленинил цIар жинда лъураб майданалде тира-сверизе вахъунеб. "Тревогаялъул сигналал" – рагъул заманалда тушманасул самолетал тIаде гIагарлъулеб мехалъ, шагьаралъул заводазул гудоказ цIодорлъи гьабеян сигналал кьун халкъалде ахIи балаан. "Кепкал кьун ругьунав чи вугелъулдай..." – живго поэт даим жуликаз хIулулев чи вугелъул, гьелде гьабулеб ишара. ХIамзатилги АбутIалибилги гара-чIвариялъулъ хIалтIизабун буго магIарул мацI гъумекдерица (тумаз) сверизабун бицунеб къагIида.\nРАГЪДА РОС ЧIВАРАЙ МАГIАРУЛАЛЪУЛ МАГIУ (365 гьум.). Цоцада тIей гьечIого рухьарал рукIиналдалъун гьаб бетIералда гьоркь лъолел руго гьанжелъагIан кIиго батIияб кечIлъун рахъулел рукIарал асарал: "Зайбатил магIу" ва "Зайбатидехун магIихъаналъ". ХIамзатица гьал ургъун рукIана пуланаб пьесаялда гьоркьор пайда босизелъун ялъуни сценаялдасан бихьизабизелъун, – гьелъие нугIлъи гьабула кочIода гъоркь поэтас гьарурал ишарабаз: "Зайбат Кусумица къвала-къваладеги ян ячун уна. Пардавги къала." Цоги бакIалдаги авторас малъулеб буго гьаб кечI ахIизе кколеб куц: "МагIил бакъаналда. Цо рагIи кIицIул тIатIала абун, чIамучI гьабичIого. ГIадамазул ракIазе асар гьабулеб хIалалъ ахIизе ккола магIу".\nНИЛЪЕР ВАС (368 гьум.). Дон гIоралъул расалъиялда, ичIнусиялда къого чи фашистазулги чIван, бахIарчилъиялда хварав анцIила ичIго сон барав пулеметчи Совет Союзалъул БахIарчи Ханпаша Нурадиловасде гьабураб кечI.\n"ПРОЛЕТАРАЗУЛ КЪО БАЧIУН БУГИН..." (369 гьум.). 1943 соналъул маялъул байрам баркараб кечI. "ХIамзатил доб рагIухъ тIаме гьанже гIин" – ракIалдещвезабулеб буго рагъ байбихьараб мехалъ хъвараб "Бавудаса гуреб бугъил хIал лъалеб" абураб жиндирго кечI.\nДАГЪИСТАНАЛЪУЛ ГЕРОЯЛ (370 гьум.). КечI хъвараб буго тIоцебесеб маялъул байрамалде. КочIолъ рехсолел руго доб мехалде Дагъистаналъул халкъазда гьоркьоса рахъарал машгьурал бахIарзал – букъун хьвадулеб гамил капитан МухIамад ХIажиев, летчик Валентин Эмиров, пулеметчи Ханпаша Нурадилов, гIужихъан СагIаду ГIалиев.\nКУРОРТАЛЪУЛ ЦIИЯБ ГЬУМЕР (371 гьум.). Талгиялда рагъулаб госпиталалде щун хIайранлъарав поэтас хъварал рагIаби.\nГЬИТIИНАЙ ПАТIИДЕ (372 гьум.). Гьале ХIамзатица кечIалъе кьураб баян: "ПатIи гьайилалде гьелъул эмен МухIамад армиялде ун дагьал моцIал ран рукIана. Щибаб моцIидасан гIадин МухIамадица жив аваданго вугилан кагъат бачIунеб букIана ва кинабго кагътида жаниб ясалдеги салам хъвалаан. МухIамадил ахираб кагъат Балашов абулеб шагьаралъул госпиталалдаса бачIана. Гьениве хадув арав эмен тIаде щвелалде МухIамад хун ватана. Нахъвуссун МахIачхъалаялде щведал ХIамзатица жиндирго васасул ясалде гьал рагIаби хъвана". Гьелде тIаде жубазе бегьула Балашовалде ХIамзатгун цадахъ гьесул вас Расулги ун вукIин. Гьеб букIана 1943 соналъул август.\nЧАХЪУ БУГО КIАЛЪАЛЕБ (374 гъум.). 1944 соналъул 17 февралалда МахIачхъалаялда Дагъистаналъул церетIурал гIи-боцIухъабазул данделъиялда кIалъазе вахъарав ХIамзатица гьитIинабго цеберагIиялдаса хадуб цIалараб кечI. Нахъисеб къоялъго "Чахъу буго кIалъалеб хъурмида" абураб бетIерги лъун, гьаб республикаялъул газеталдаги бахъун букIана.\nХЪИЗАНАЛЪУЛ ГIАРЗА (376 гьум.). Хъавадарухъанлъиялъул 50 соналъул юбилей тIобитIулаго, Дагъистаналъул ХIукуматалъ гIуцIараб банкет-сухIматалда поэтас цIалараб кополаб кечI. "Дица материал батичIебани...", "Тарелкаби дица гъуричIелани..." – ракIалдещвезабулеб буго Талгиялда хъизаналъул культура" абураб жиндирго кечI.\nКIОЧОНГЕ! (377 гьум.). 1944 соналъул апрелалда Дагъистаналъул Верховный Советалъул VI абилеб сессиялда поэтас цIалараб вагIза.\nСАЛЮТ (381 гьум.). Гитлерил аскаразда тIад бергьенлъи босанщинахъе ВатIаналъул тахшагьаралда дол соназда гьабулеб салют бихьун гьелъул асаралда гъоркь хъварал рагIаби.\nКАЧАЛОВ МУХIАМАД (383 гьум.). Гьаб сапаралъ Москвалда ХIамзатил лъикIаб лъай-хъвай ккола жиндир бахIарчильи совинформбюроялъ рехсарав полкалъул лебалав командир, Хунзахь Совет хIукуматалъе гIоло жигарчилъиялда къеркьарав поэтасул гьалмагъ Качалов Байсунгъурил вас МухIамадилгун. Гьесде гьабураб буго гьаб кечIги. "Мелитополалъул къватIазда гьикъе" – "Правдаялда" хъван букIана Мелитополь абулеб шагьар тушманасдаса эркен гьабизе тIоцебе гьенибе жанибе кIанцIараб батальон Качаловасул командирлъиялда гъоркь букIанилан.\nГАЛИНА (385 гьум.). Москваялда ХIамзат рещтIун вукIана Дагъистаналдехун гIемерал соназ хурхен цIунарав хъвадарухъан, цевегосев божарав гьалмагъ Роман Фатуевасда гьоболлъухъ. Гьесул хъизан Галинадехун жиндирго бербалагьи загьир гьабун абурал гьал рагIабаз цебе чIезабула гIурус чIужугIаданалъул берцинаб тIабигIат-гIамал. ХIамзатилги Фатуевазулги цоцаздехун гIемераб хъвай-хъвагIай букIунаан. Поэтасулги Фатуевазулги гьоркьоблъиялъе мисаллъун рехсезе бегьула 1947 соналъул марталда бачIараб гьезул кагътил нахъисеб рахъалда ХIамзатица хъван тарал рагIаби:\n"Романги Галинаги –\nГьоцIоги нахги гIадал.\nНужеде кагъат хъвазе\nКигIан бокьун букIараб,\nГьоркьоб щиб-щибниги ккун,\nЩвечIин, гIайиб гьабуге".\n"Дуда рештIарав гьобол моцI бачIого унаро..." – Гьаб сапаралда ХIамзатица Фатуевазул рокъоб моцIгIанасеб заман бан букIун буго.\nЭБЕЛАЛЪУЛ ХЪАТИР ККУРАВ ВАС (388 гьум.). Эбел-инсул хIурмат-адаб тарал цо-цо гIоркьилазда ракIбакъварав поэтас гьезие насихIаталъе хъварал сатириял рагIаби. МухIума – пуланав гIолохъанасул цIар.\nГЬОРКЬОБ МАЦI (390 гьум.). Гьаб махсараги поэтас Москвалда гьабураб буго. Путерброт – доб мехалда МахIачхъалаялда жавабиял ишазда хIалтIулев вукIарав гьалмагъ, журналист. Шура – гьесул чIужуялъул цIар, гьайги ХIамзат Москвалда вугеб мехалъ гьений йикIун йиго.\nКУРОРТАЛДА (394 гьум.). 1944 соналъул сентябралда Талгиялъул курорталда вугеб мехалъ хъварал рагIаби. Хуршилов – курорталда вукIарав, живго цIакъ щокъав, ХIамзатил божарав гьалмагъ, хъвадарухъан МухIамад Хуршилов; ХIажи –ХIасанов ХIажи.\nЦО МАГIАРУЛ ЯСАЛЪ ГIИЯХЪАНАСДЕ ВА ГIИЯХЪАНАСУЛ ЖАВАБ (395 гьум.). Гьаб цIаралда гъоркь гьанир рахъулел руго цебеккун кIиго батIияб кечIлъун риччалел рукIарал асарал: "Цо мугIрул ясалъ гIияхъанасде" ва "ГIияхъанасул жаваб". Гьелъул тIоцебесеб хъван букIана 1944 соналъул ахиралда, кIиабилебин абуни цо-цо гьалмагъзабазул хасго гIухьбузул мурад тIубазабун, гьабун буго 1945 соналъул байбихьиялда. Авторас хадурккун гьал кучIдуздаса пайда босана "Вехьасул къиса" абулеб поэмаялда тIад хIалтIулаго.\nЦIИЯБ СОН (398 гьум.). ТIаде щолеб 1945 соналда хъвараб рахьиялъул кечI. "1945 соналъул 3 январалда радиоялдасан цIалана дица гьаб кечI" абун хъван буго гьалда тIад поэтас.\nКРЫМАЛДА ДАНДЕЛЪИ (400 гьум.). Гьаб кечI бухьараб буго 1945 соналъул январалда Крымалда букIараб лъабго кIудиял пачалихъазул бутIрузул И. В. Сталинил, К. Рузвельтил ва У. Черчиллил данделъиялда. Къиралзаби абураб сипат гьаниб хIалтIизабун буго пачалихьазул хIакимзаби, бутIрул абураб магIнаялда.\nНИЖЕР РОКЪОБ ГАЗ (401 гьум.). Поэтасул рокъобе бакизе газ бачараб мехалъ абурал баркалаялъул рагIаби. "Техниказул берзукьа вортарав мискин..." – жиндир рукъалъул милат гьабуларел домуправлениялъул хIалтIухъабазде гьабулеб ишара. Мадугьал Шамхалов – доб мехалда ДАССРалъул Хинлъиялъул промышленносталъул управлениялъул начальниклъун вукIана ХIамзатил мадугьал Ш. М. Шамхалов.\nЦО ГЬАЛМАГЪАСУЛ СУАЛАЗЕ СОВЕТАЛЪУЛ ПРЕДСЕДАТЕЛАСУЛ ЖАВАБАЛ (403 гьум.). 1945 соналъул январалда МахIачхъалаялда республикаялъул росабазул советазул председательзабазул данделъиялда поэтас цIалараб кечI.\nСУРАРАБ КЪЕЙ (405 гьум.). КIудияб ватIанияб рагъда бергьенлъиялдаса хIалхьун хъварал рагIаби.\nНИЛЪЕР БЕРГЬЕНЛЪИ (406 гьум.). Советияб халкъалъ фашизмалда тIад босараб кIудияб бергьенлъиялдаса бугеб рохел ва чIухIи загьир гьабун хъвараб кечI. "Дун жугьутI вугилан немцав ахIдараб..." – Совет аскаралъ жугьутI халкъалдехун гьабулеб рахIмуяб бербалгьиялдасан дунялалдасаго жугьутIал тIагIинаризе лъугьарал фашистаз босулеб букIараб пайда къватIиб чIвазабун гьабураб сипат.\nШАМИЛ (411 гьум.). 1945 соналъул ахиралда лъарагIазул театралъ бихьизабуна Шамилил вас Жамалудинил хIакъалъулъ М. Хуршиловас хъвараб "Аманат" абураб пьеса. Гьелда тIасан "Дагестанская правда" газеталда бахъараб пуланаб рецензиялда XIX гIасруялда Дагъистаналъул магIарулаз пачаясул колониалияб хIалалде данде гьабураб къеркьей мекъаблъун ва тIекъаблъун бихьизабидал, ракIбакъварав поэтас хъван буго гьаб кечI.\nЦО ХIАКИМГИ ХIАЛТIУХЪАНГИ (420 гьум.). Ришват кьолевги босулевги кIиявго хиянатчиясул ккараб хIасил рехсон хъвараб гьаб кечIалъе мисалал поэтас гIумруялдаса росарал рукIана.\nКЪАДАРАБ ГIАМАЛ (421 гьум.). Гьаб ккола Фултоналда гьабураб Черчиллил питнадулаб кIалъаялъул хъубал мурадал тIатинарун хъвараб кечI.\n"ЦО-ЦО ЧИ ВУКIУНА ХАЛКЪАЛДА ЖАНИВ..." (423 гьум.). Поэтасул цо лъалев чияс чIужу йиччан тараб мехалъ абурал рагIаби. Авторас гьаб кечI бачун буго "КIодоласул ригьин" абураб цо акталъул пьесаялде гьоркьобеги.\n"ДУР ЛУГБАЛ ЦIОРОНАГIАН..." (424 гьум.). Цо-цояз рикIкIуна ХIамзатица гьал рагIаби 1943 соналда рагъда хварав жиндирго вас МухIамад ракIалдещун хъварал ругилан. Гьелъул мухIканаб жо гьечIо.\n"ДИДА ГЬАБ ДУНЯЛАЛДА" (426 гьум.). ГIагарлъи-божилъиялда жаниб хвел гIемерлъарав поэтас жиндирго къваридаб ракI чучиялъе хъварал рагIаби.\nТУШМАН ГЬЕЧIЕБ РАГЪ (430 гьум.). МахIачхъалаялда В. И. Пискунов абулев гьалмагъасул цохIого цо вукIарав гIолохъанчи гIурав, институт лъугIулев вас таманча речIчIун живго жиндасанго хвараб мехалъ гьабураб гьаб кечI бахъун букIана "Гьагаб хвел" абураб бетIералда гъоркь. Гьаниб лъолеб буго живго авторас гьалда лъун букIараб цIар.\nХЕРЛЪИ-БАХIАРЛЪИ (433 гьум.). Жиндирго херлъиялъул гIаламатал рикIкIарал, гьелда тIасан поэтас абурал рагIаби.\n"УРГЪАЛИЛ КОР БАРАБ КАРАНЗУЛ УНТИ..." (435 гьум.). ХIамзатица гьаб кечI хъван буго "Хварав адибасде" абун цIарги лъун. Балагьараб мехалъ, гьал рукIине ккола гIолохъанав вас хварав пуланав инсул рахъалдасан поэтас абурал рагIаби. Щив гьевали лъазе кIвечIо.\nИСБАГЬИЕ ГIАКЪЛУ (437 гьум.). ЦIияб цIалул соналда тIоцеве школалде цIализе унев жиндирго ясалъул вас Исбагьие ХIамзатица кьолеб махсарадул дарс. Хъала – Хунзахъ-хъала абулеб бакI; ЦIада росдал лъималги гьенире унаан школалде. ДахIадада – кIудадаян абураб магIнаялъул гIисин лъималаз хIалтIизабулеб рагIи, поэтас гьеб жиндего гIунтIизабун буго. ЧIегIерав – Исбагьил гIелбащадав гьалмагъ МухIамадил тIокIцIар. МахIач – гьезулго гIелбащад.\nДИР ХIУРМАТ (438 гьум.). 1947 соналъул октябралда республикаялда тIобитIана ХIамзатил гIумруялъул 70 сон тIубаялъул юбилей. Гьелда бан, советияб литература цебетIезабиялъе бахъараб хIаракаталъул къимат гьабун, СССРалъул Верховный Советалъул Президиумалъул указалда рекъон ХIамзатие кьуна кIиабилебги Ленинил орден. Гьел хIурматазул хIакъалъулъ махсарадего хъварал гьал рагIаби поэтас цIалана М. Горькил цIаралда бугеб театралда букIараб юбилеялъул сордоялдаса хадуб жиндирго рокъоре гьалбалги ахIун гIуцIараб аваданаб сухIматалда. 12 октябралъул тарих тIад бугеб календаралъул тIамачалда поэтас гьабун буго гьадинаб ишара:\n"Жакъа Москваялъул писательзабаз\nГьоболлъи гьабуна нижер бакIалда.\nМещанин абулев академикас\nДандчIвайги гьабуна гьениб нижеда".\nМосквалъул хъвадарухъабазул делегациялъул бетIерлъиялда вукIана С. Бородин. Поэтасул юбилей баркарав академик Иван Иванович Мещаниновас доб мехалда бетIерлъи гьабулеб букIана СССРалъул ГIелмабазул академиялъул Дагъистаналъул базаялъе.\nЛЪАБКЪОЯЛДА АНЦIГО СОН ТIУБАЙ БАРКАРАЗЕ – БАРКАЛА (439 гьум.). "Гьарула дир гьаб гьитIинаб баркала газеталда лъеян" абун ахиралда хъван ХIамзатица гьаб кечI битIун буго "МагIарул большевик" газеталъул редакциялде.\nДАГЪИСТАН (440 гьум.). Советияб Автономия кьураб къоялде Дагъистан баркун хъвараб кечI.\nЦIАЛДОХЪАН (444 гъум.). ГIисинал цIалдохъабазде хитIаб гьабун хъварал гьал насихIатал ХIамзатица цIалана, цIияб соналда Дагъистаналъул радиоялдасан кьолеб тIоцебесеб пионеразул передачаялда кIалъалаго.\nБАСРИЯБ СОНАЛДЕ (446 гьум.). ЦIияб соналде данде чIвалалде басриялъулгун къолъикI гьабун хъварал рагIаби. Поэтас гьал цIалана Дагъистаналъул радиоялдасан.\nАНСАДЕРИЛ ГIАНСА (450 гьум.). Жиндир гIумруялъул 70 сон тIубаялъул юбилей кIодо гьабулел къояз Унсоколо росдал махщалилаз сайигъаталъе бачIараб гIансидаса вохарав поэтас хъван ансадерие ритIарал реццалъулги баркалаялъулги рагIаби. Гьеб гIанса гьабсагIат МахIачхъалаялда Дагъистаналъул музеялда буго.\nЧIУХIАРАЛ ГЬАЛБАЛ (458 гьум.). Херлъиялъул ва унтиялъул гIузраби гIемерлъидал гьездасан поэтасул гIарзал.\nДИР САБРУ (463 гьум.). МахIачхъалаялда базаралда Лаваша районалъул Кутиша росулъа пуланав чияс, лъикIаб ролъ бугилан абун, цо хвараб ханжуги бичун, жив гуккараб мехалъ ХIамзатица хъварал рагIаби. "Кваранаб квер гьечIев..." – кутишесев инвалид вукIун вуго.\nСАХЪАДЕРИЛ КОР (467 гьум.). Хунзахь районалъул Сивухь росулъ хъумрхъалъ вукIаго, жинда гьениб цIулаца бараб кор бихьанилан ва гьеб цIадуца бухIиги лъалилан МахIачхъалаялде вачIарав АтахI абун халкъалда гьоркьов машгьурав МухIамадов МухIамадица бициндал, ХIамзатица хъван ритIарал рагIаби. Сахъадерица АтахIида гьарун букIун буго гIадамазда лъазе тогеян, асги ХIамзатида абун букIун буго, жинца бицараблъи лъани, гьез жив чIвазе вугилан. "ГIиял гьве, бацIилан ккун, цIигьулдерица чIвана..." – "БацI" абураб ХIамзатил кечIалде ишара. "ЧIалу, хIеккинеги лъун, гIехьелдерица цIана..." – ГIадамазда жаниб бицен буго ригь балаго халалъухъе лъезе гIечIеб чIалу гIехьелдерица, хIеккинеги гьабун, цIан хадуб, гIеблъухъеги лъун "гIезабурабилан".\nХЪАХIАБРОСУЛЪА МАХМУД (470 гьум.). МагIарул цIар арав гIашикъ МахIмуд хваралдаса (1919) лъеберго сон тIубаялде къачIадулаго, 1948 соналъул декабралда хъварал кочIол рагIаби. ХIамзатил архивалда ратана кечI бахъулаго гьоркьор тарал, амма гъваридаб магIнаялъул мухъал. Масала, тIарамагъадисеб кIиго куплеталда тIадехун рукIун руго гьал рагIаби:\n"Дур кIалдир ккезегIан мунагь ккаразе\nБацIцIадаб къадар щун къаникь щапи лъикI.\nКъалмил мацIалъ дуца цо гIуж лъезегIан\nГIажалалъ унтила талихI бугев чи".\nАвторас тIоцебе жиндирго кечI лъугIизабун букIун буго гьал рагIабаздалъун:\n"Борхатаб къоно чIвай Къайсил хабада,\nХазина бахчараб бахча бихьизе.\nЛочной телефон лъе Муил хабаде\nАнищазул цIурал курмул чучизе".\n"Бекьдерил мина" – МахIмудил рокьи ккарай Бекьилъа Муил минаялде ишара. "Россиялдейилан сапарги бухьун" – Россиялде анилан хабарги биччан, балъго рокъовги чIун, гуккана гIадамал МахIмудицаян бицен буго халкъалда жаниб. Анкьабилеб куплеталда ракIалдещвезабулеб буго "Борхатаб магIарда кIиго гIищкъул тIегь" абун байбихьулеб поэтасул машгьураб кечI. Къайис – цIакъго некIсияв гIарабиязул цIар арав гIащикъ Къайисида релълъинавулев вуго поэтас МахIмуд. АнцIабилеб куплеталдаги ракIалдещвезарулел руго "рокьул кьоялъулги" "гIищкъул рукъалъулги" бицарал МахIмудил машгьурал мухъал.\nБАРКАЛА, ПУШКИН (473 гьум.). А. С. Пушкин гьавун 150 сон тIубаялда бан, гьесул лъикIалан назмаби магIарул мацIалде руссинарулаго, гьезул асаралда гъоркь поэтас хъварал рагIаби. КочIолъ рехсолел руго Пушкинил кучIдузул тематикаялде ва магIнаялде ишара гьабурал бакIал: "гIазул нухалги", "хасалил радал гIужги", "гучал гьуралги", "ралъдал хъуялги", "рецц ва мухь къваригIунареб хъулухъги". Лайлаги Къайисги – гIарабиязул некIсиял биценазулъ рехсолел, кутакалда цоцазухъ гIищкъу бергьарал гIолилал.\nХУНЗАХЪ ЭЛЕКТРОСТАНЦИЯ (474 гьум.). Хунзахъ росдада гъоркьехун "ГIакару" абулеб мегIер тIаде балагьараб "ЦIолокь" абулеб кIкIалахъ электростанцияги бан, гьелъ канлъи кьедал хъварал рагIаби. ГIадамазе канлъи кьей гуребги, токалъ хIалтIизе лъугьун рукIана молотилкаби, гьабал ва ц. Авторасул архивалда ратана басмаялда рахъулаго гъоркь тарал, Хундерил тIалъиялъул росабазул гIадамаздехун руссарал мухъал:\n"БекьечI, цIигьул ва гинчал,\nБосе нужерго рохел,\nТIокIаб кьезе ккеларо.\nКолхозалъул къоги хун,\nНартида хадур хьвадун\nХуча-МухIу – Хунзахъ нартил тукада хIалтIулев вукIарав халкъалдаго машгьурав вичарухъанасул цIар. Доб мехалъ нартги къанагIатаб жо букIун буго.\nПУШКИНИДЕ (477 гьум.). ТIолго дунялалъго кIодо гьабуна А. С. Пушкин гьавуралдаса 150 сон тIубай. Дагъистаналда юбилеялъул комитеталъул членлъун вукIарав ХIамзатица жигараб гIахьаллъи гьабуна гьеб рохалида гьоркьоб. Гьес магIарул мацIалде буссинабуна А. С. Пушкинил "Руслан ва Людмила" абураб поэма ва гIемерал цогидалги кучIдул ва гьел, хасал тIахьал гьарун, къватIиреги риччана. Пушкинил асаралда гъоркь ХIамзатица хъвана чанго кечI. Юбилей баркун гьабураб гьаб кечI 1949 соналъул июналда, гIурус мацIалде буссинабун, централиял газетазда ва журналазда бахъун букIана.\n"ЖАКЪА МОСКВАЯЛДА ЦIАД БАЛЕБ БУГИН..." (481 гьум.). Москваялде ТIолгосоюзалъул ракълил конференциялде арав поэтас жиндирго гьитIинаб росдалги ВатIаналъул кIудияб тахшагьаралъулги цолъи бихьун ва бичIчIун хъварал рагIаби.\nКУРОРТАЛДАСА КАГЪАТ (482 гьум.). 1949 соналъул окябралда хъизангун ХIамзат вукIана Кисловодскиялда Орджоникидзел цIаралда бугеб санаториялда хIалхьуда. Гьениса рокъобе кочIодалъун хъвараб кагъатлъун рикIкIуна гьаб кечI. "КьилимегIер гIадаб курорт..." – поэтас Кисловодск шагьаралъул мугIрул релълъинарулел руго машгьураб КьилимегIералда. МухIамад – ХIамзатгун цадахъ гьеб санаториялда хIалхьуда вукIарав доб заманалда Дагъистаналъул Министрзабазул Советалъул председателасул заместитель Хунзахъа Арбулиев МухIамад.\n"ДУН ОСЕТИЯЛЪУЛ АСЛИЯВ ГЬОБОЛ..." (484 гьум.). Северияб Осетиялъул Советияб автономиялъ 25 сон тIубаялъул юбилеялде Орджоникидзеялде арав поэтас хъварал рагIаби. КочIолъ ракIалдещвезарулел руго 1939 соналда Коста Хетагуровасул 80 сон тIубаялъул юбилеялде жив щварал къоял ва гьенир жинца рикIкIарал кочIол рагIабиги.\nПРЕМИЯ БАРКИДАЛ (488 гьум.). 1951 соналда тIаса рищарал асаразул тIехьалъе гIоло СССРалъул Пачалихъияб премия кьунилан бициндал ва гьеб кIудияб шапакъат баркидал, захIматго унтун бусада вугев ХIамзатица абурал рагIаби. Гьаб букIине ккола поэтасул тIарамагъадесеб кечI: халат бахъараб ва захIматаб унтиялдаса хадуб 1951 соналъул 11 июналда ЦIадаса ХIамзат нилъедаса ватIалъана.


Щиб бицинеб бортараб аэропланалъ?\nХалкъазда гьоркьосеб цIех-рехчагIазул команда ана сепаратистазул контролалда гъоркь бугеб Донецк областалде Индонезиялъул аэроплан бортараб бакIалда информация бакIариялъул мурадалда. Гьанжеялдего хIинкъиял загьир гьарулел руго цIех-рехчагIазе доре-гьанире хьвадиялъул гIорхъаби чIезаризе бегьиялда ва кIвар кIудияб информация кьезе бегьулел алатал бакIалъул гIадамаз ва сепаратистаз нахъ росун ратиялда хурхарал. Щиб батизе бегьулеб цIех-рехчагIазда доре щвараб мехалда?\nЭР. – Авиакатастрофаби ккарал бакIазда щиб тIоцебего балагьулеб цIех-рехчагIаз гьединал?\nДжозеф Бернсайд: «Байбихьудасаго гьез батизе ва цIунизе гIамал гьабула рейсазул хIакъалъулъ информация ва пилотазул кIалъаял. Гьелъ бихьизабула щиб аэропланалъеги, гьелъул агрегатазеги ккарабали. Щиб букIарабали пилотазул кабинаялда ва салоналда жаниб аэроплан бортилалда цебе.\nЭР. – Баталъи бугищ гIадатияб авария ккун яги яргъил асар щун рортарал аэропланаздаса щвараб информациялъул?\nДжозеф Бернсайд: «Яргъил асар щун бортараб аэропланалдаса информация дагьалъ мукъсанаб букIуна. Гьеб бортилалда цебе гIадатияб режималъул кIалъаял рукIуна пилотазул кабиянаялдаса, жалго агрегатал хIалтIиялда хурхун автоматикияб къагIидаялда хъвараб информациялдаги букIинищха гIорхъабаздаса борчIараб батIияб жо. Кинабго жо хисула цинтIаго аэропланалде къватIисеб асар щвараб мехалда.\nАэропланалда хIакъикъаталдаги ракета речIун букIин лъазабизе ккани, хIалтIизабизе бегьула цIех-рехалъул цогидал къагIидабиги. Мисалалъе, аэропланалъул компонентазда хутIарал кьвагьулел гIаламатазул хIутIелазул, яги маххуда хутIарал хасал лъалкIазул кумекалдалъун.\nЭР. – ХIинкъиял загьир гьарулел руго, пуланал гIадамазул рес букIанин авиалайнер бортараб бакIалде щвезе. Бугищ гьелдаса хIинкъи цIех-рехалъе квал-квал букIиналъул?\nДжозеф Бернсайд: «Гьеб буго бищунго кIудияб балагь гьеб ишалда. ЦIех-рехчагIазе цIакъ къаригIараб жо ккола авиакатастрофа ккараб бакIалда лъицаниги квер хъвачIого хутIи. Авиалайнер бортиялъул багьанаби ралагьулеб мехалда цIакъ кIвар кIудиял жавабал кьезе бегьула ратарал батIи-батIиял алатаз, гьезда гьоркьоб бугеб манзилалъ, гьезул позициялъ ва цогидалъ.\nАвиалайнер хIакъикъаталдаги ракетаялъ бортизабун бугони, гьеб киналъулго кIвар гьедигIан кIудияб букIунаро.\nГьаб ишалда хурхун унгоги буго кIвар кIудияб информация кьолеб жо хвезабун яги нахъе босун букIиналъул щаклъи.\nЭР. - Дуца рехсон букIана кьвагьулеб гIаламаталъул лъалкIал ва хIакъикъат чIезабизе рес кьолел цогидал жал. Рес бугищ гьезул кумекалдалъун мухIканлъизабизе, биччан букIинищ яги букIинчIищ авиалайнералде ракета?\nДжозеф Бернсайд: «Гьелъ гьединал ресал кьеялъул шансал цIакъ дагьал руго. Дир пикруялда, ракета биччараб техника, бакI ва цогидаб мухIканлъизабиялъе ралагьизе руго цоги далилал. Дида лъала, прессаялъ бицунеб букIана Цолъарал Штатазул рагъулазе ратун ругин гьединал хIужабийин. Радараз рихьизарурал аэропланалъул координатазда ва цогидал парметразда дандран хадуб мухIканлъизабизе бегьула кисса ва кинаб манзилалдаса ракета биччарабли.\nЭР. – Лъазабиял рукIана «чIегIерал яшикIал» ратанин абурал. Лъихъ гьел ругел гьанже? Бегьулищ гьезда бугеб информация хисизабизе яги хвезабизе?\nДжозеф Бернсайд: «Гьеб суални кьезе кколааан гьел аппаратал риччалезе. Дир пикруялда, инсанас гьабураб бокьараб электрониб алатазда хиса-басиял гьаризе яги гьел хвезаризе бегьула.\nЭР. – Гьанже захIматаб суал, амма гIемерисезе лъазе бокьараб жо. Кинаб букIунеб ракета щвараб аэропланалъул пассажиразул хIал – гьел цинтIагойищ холел?\nДжозеф Бернсайд: «Дида ккола, гурин. Гьединаб суалалъе жаваб кьезе захIматаб масъала ккола хIакъикъаталдаги. Дида ккола гьеб бараб бугин ракета щвараб бакIалдаги пассажирасдаги гьоркьоб букIараб манзилалдайин. Гьеб гьединго бараб букIунеб батила ракета кьвагьун лъугьарал бутIабазул къадаралдаги. Цо-цо пассажирал хун ратила доб ракетаялъул детонация ккарабго. Цо-цо пассажирал ва экипажалъул пилотал хун ратила хадур ругъназдаса. Лъабабилелин абуни, рукIун ратизе бегьула чIаго лайнер ракьда тункизегIан.»


БахIарзазул цIарал цIунила рекIелъ\nДагестанцы спасли беременную ...\tДагестанцы Сиражутдин Абдулгаджиев и Гусейн Рабаданов ...\t- 18 янв 2019\nПроект «100» школ позволит ...\tВице-премьер – министр образования и науки РД ...\t- 18 янв 2019\nМахачкалу подготавливают к ...\tНа территории городского пляжа «Березка» ...\t- 18 янв 2019\nПобедитель фотоконкурса от ...\tПобедитель фотоконкурса журнала «National Geographic ...\t- 18 янв 2019\n13-летний школьник получил ...\tГлава Республики Дагестан Владимир Васильев ...\t- 18 янв 2019\nЧетверг, мая 03 2018\nСергей Меликовас шапакъатал кьуна\n2017 соналъул 17 июналда Табасаран районалъул Ерси росдада гIагарлъухъ хасаб операция тIобитIулаго, къадаралде щвана Росгвардиялъул Дагъистаналда бугеб управлениялъул ОМОНалъул хIалтIухъаби. Гьезул гIагарал чагIазухъе шапакъатал кьуна РФялъул Миллияб гвардиялъул федералияб хъулухъалъул директор – РФялъул Миллияб гвардиялъул бетIерав командующий, генерал-полковник Сергей Меликовас.\nГьеб тадбиралда гIахьаллъана ДРялъул бетIерасул ишал тIуралев Владимир Васильевги.\n«Нилъедаса ратIалъулел руго лъикIаздаса лъикIал. Гьезул мисалалда куцалеб буго гIолеб гIел. Дагъистаниязе, россиялъулазего гIадин, хасиятаб буго гIаданлъи, кумекалъе рахъине хIадурал рукIин, ватIан бокьи. Нилъер бахIарзазул бихьинчилъиялъ рес кьуна республикаялъул гIумру лъикIаб рахъалде хисизабизе, хасго хIинкъи гьечIолъи чIезабизе. Нилъеда тIадаб буго бахIарзазул адаб гьабизеги гьел кидаго рекIелъ цIунизеги», - ян бицана Владимир Васильевас.\nГенерал-полковник Сергей Меликовас абуна нилъ налъулал ругин ватIаналъе гIоло гIумру кьурал гIолохъабазда цере. «Баркала буго жакъаги низам цIунизе къеркьолел хIалтIухъабазе. Нужер хIаракаталъул хIасил бихьулеб буго киназдаго: цогидал регионаздаго гIадин, парахатаб гIумру буго гьаниб. Жакъа хасго бицине бокьун буго парахалъи цIунулаго гIумру кьурал бахIарчиял дагъистаниязул хIакъалъулъ», - ан бицана Меликовас.\nГьес Бихьинчилъиялъул орденал кьуна полициялъул кIудияв прапорщик Султан Абакаровасул лъади Лейла Абакаровалъухъеги, полициялъул кIудияв сержант ХIалалмухIамад Къурбановасул эбел Зайнаб ТIагьировалъухъеги, полициялъул кIудияв сержант ТIагьир ХIасбулатовасул лъади Зулпият ХIасбулатовалъухъеги, полициялъул прапорщик Бийсолтан ХIайбулаевасул вац Темирсултан ХIайбулаевасухъеги.\nШапакъатал кьуна Дагъистаналъул Росгвардиялъул управлениялъул хIалтIухъабазеги. ДРялъул МВДялъул министр ГIабдурашид МухIамадовасеги кьуна «Рагъулаб цолъиялъухъ» абураб медаль.\nДРялъул хIукуматалъулги администрациялъул пресс-хъулухъ\nВладимир Васильев дандчIвана Волгоград областалъул\nгубернатор Андрей Бочаровгун\nАндрей Бочаровасда цадахъ Дагъистаналде вачIун вукIана РФялъул МВДялъул Волгоград областалда бугеб БетIераб управлениялъул начальник, полициялъул генерал-лейтенант Александр Кравченкоги. Гьелгун дандчIвана республикаялъул бетIерасул ишал тIуралев Владимир Васильевги, ДРялъул Халкъияб Собраниялъул председатель Хизри ШихсагIидовги, ДРялъул бетIерасулги хIукуматалъулги администрациялъул нухмалъулев Владимир Ивановги, ДРялъул МВДялъул министр ГIабдурашид МухIамадовги.\nВладимир Васильевас бицана гIадамазул гIумруялъе хIинкъи гьечIолъи чIезабиялъул мурадалда республикаялда гьарулел ругел тадбиразул хIакъалъулъ. Гьес ракIалдещвезабуна Волгоградалда бахъулеб бугеб Сталинград цIунарал дагъистаниязул хIакъалъулъ фильмги. Гьеб къватIибе бачIине буго ичIабилеб маялде. «Нижее кIудияб кIвар буго гьелъул. Хьулги буго гьелъухъ цадахъ балагьизе рес щвелин абураб. Республикаялъул халкъалдаги бихьизе буго нужеца хIакъикъаталдаги къимат гьабулеблъи нижер бахIарчиял ракьцоязул», - ан бицана гьес.\nЛъикIаб хIужалъун Васильевас рехсана промышленность цебетIезабиялъул рахъалъ Волгоград областалъул губернаторасул заместительлъун дагъистанияв вукIинги. Андрей Бочаровас Васильевасе баркала кьуна, Дагъистаналда хъулухъ гьабулел низам цIунулел идарабазул хIалтIухъабазе лъикIал шартIал чIезариялъухъ.\nРекIелгъеялъул центразде сапар\nДРялъул бетIерасул ишал тIуралев Владимир Васильевас халгьабуна цIа ккеялдаса цIуниялъул мурадалда гьабураб хIадурлъиялъул\nРеспубликаялъул нухмалъулесда цадахъ рукIана РФялъул МЧСалъул ДРялда бугеб БетIераб управлениялъулги дармил центразулги нухмалъулел. Гьел щвана «Этажи» ва «Сити» абурал центразде.\nВладимир Васильевас ракIалдещвезабуна Кемерово шагьаралда ккараб балагь ва абуна гьединаб пашманаб къо нилъедеги щунгутIиялъул мурадалда хIажатал тадбирал цереккунго гьаризе кколин. «Цо-цоязда бичIчIулеб гьечIо жидедаго тIадаб жавабчилъи. Дармилгун рекIелгъеялъул центразул бетIергьабаз абулеб буго, жидеца гуреб, жидехъа ижараялъе тукаби росарал гIадамаз хвезабулеб бугин гIадлуян. Киназдаго бихьана Кемеровоялда ккараб жо. ХIасил – дармил централъул хважаин жанив тIамуна. Гьединлъидал щибаб централъул бетIергьанасда лъазе ккола жавабчилъи жиндаго тIадаб букIин», - ан бицана гьес.\nРеспубликаялъул нухмалъулес абуна кватIичIого халгьабиял рукIине ругин киналго дармил центразда. «ЦIа ккеялдаса цIуниялъул низамалъул халгьабулеб мехалда, бизнесчагIазухъа хIажат гьечIониги гIакIа бахъунгутIиялъул мурадалда, нужеца тIасарище пуланал гIадамал. Гьел хьвадизе руго халгьабиялъул комиссиялда цадахъ щибаб дармил централде. ГIунгутIаби гIемер руго. ГIадамазда лъалеб гьечIо огнетушитель хIалтIизабизе, нагагь балагь ккани, гьелдаса жалго цIунизелъун кирехун ва кисан ине кколебали. Цо-цо бакIазда къан руго запасалъе тарал нухал – дармие зарал гьабулинги абун», - ан бицана гьес.\nСапаралъул хIасилал гьес гьаруна, журналистазул суалазе жавабал кьолаго. «Ниж щварал центразул хIалтIухъабазда лъалеб батана огнетушитель бугеб бакIги гьеб хIалтIизабизеги. ЦIа свинабулел алаталги руго, гьел жагъаллъунги гьечIо. Запасалъе тарал нухалги хIалтIулел руго», - ян абуна Васильевас. Гьес лъазабуна Европаялъул Чемпионаталде дармилгун рекIелгъеялъул центразда сверухъ бакIазда рацIцIалъи букIине кколинги.\nПрочитано 275 раз\tПоследнее изменение Четверг, 03 мая 2018 14:35\nДругие материалы в этой категории: « Лъимал - нухазда\tМасъалаби тIураялде хьул буго »\nГазета - тарихалъул нух\nДагестанцы спасли беременную женщину из пожара в Перми января 18, 2019\nПроект «100» школ позволит построить новые школы января 18, 2019\nМахачкалу подготавливают к празднованию Крещения января 18, 2019


Хириясул ГІалибек — Википедия\n1834 — 5 июл 1839\nXIX гІ. байбихьи\nХунзахъ, Авар нуцаллъи (гьанжесеб Хунзахъ мухъ, Дагъистан)\n5 июл 1839\nАхІулгохІ (гьанжесеб Унсоколо мухъ, Дагъистан)\nХириясул ГІалибег (1805–5 июл, 1839) — аваразул рагъул цевехъан, Имам Шамилил наиб ва гьесдаса цере рукІарал кІиявго имамасул цадахъчи, Аваристаналъул наиб.\n1 Лъимерлъи ва гІолохъанлъи\n2.1 Наибасул ахирисеб рагъ\nГІалибек гьавуна 1805 соналъ рагъухъабазул хъизаналда, Аваристаналъул тахшагьаралда. Гьесул эмен Хириясулав ва кІудияв эмен Чупан рукІана КІудияв ГІумаханил ханлъиялъул заманалда Аваристаналъул аскаразул церехъабилъун. Рагъ хІалуцинегІан ГІалибег хІалтІулев вукІана ГІочІло росдал къадилъун, хадув гьев тІамуна Рихьуни росдал къадилъун. Кавказалда эркенлъи цІуниялъул рагъ байбихьидал, ГІалибекица цин ккуна ГъазимухІамадил рахъ, гьев хведал, ХІамзат-бекил рахъги. 1834 соналъ Шамил имамлъун вищидал, ГІалибег Шамилица тІамуна хунздерил наиблъун ва гьесда тІадкъана цо хунздерил боялъе бетІерлъи гьаби.\nАхІулгохІ[хисизабизе | код хисизабизе]\nГІалибекица бахІарчилъи бихьизабуна генерал Фезил Авар экспедициялда, гьесул рагъухъабаз нахъчІвана гІурусазул Аргъвани тІаде кІанцІи, гІахьаллъи гьабуна ГІашилтІа рукІарал рагъазулъ.\nНаибасул ахирисеб рагъ[хисизабизе | код хисизабизе]\n1839 соналъ Шамил сверун ккун вукІана АхІулгохІда. ГІалибек тун вукІана Сурхайил си цІуние. Гьеб букІана рагъулъ аслияб щулалъи, щай абуни гьеб букІана бищун борхатаб бакІалда. Гьелъ, АхІулгохІ цІунулезда кІолеб букІана гІурусазул аскарал ругелщинал бакІазде тІаде гулла базе.\n29 июналъ, сагІат ичІгоялда, Апшерон ва Кураялъул полказул батальонал лъабабго рахъалъ тІаде къана ва байбихьана си бахъизе. МагІарулаз гьезул кьаби нахъчІвана, гІурус боял нахъе къана ва байбихьана сиялде гІарадабазул гулла базе. Гьениб гуллица ГІалибегил гъеж тІезабуна, амма, гьелъухъ балагьичІого, гьев вагъулев вукІана.\nГІалибек щварал ругънадасан хола 5 июлалъ, кІиго къоялдасан бахъула Сурхайил си, гьеб цунун рукІаралщинал топханадул гуллида гъоркь хун хадуб. Гьеб щулалъи бахъиялъ тІолго рагъалъул ахир баян гьабула, жеги лъабгогІанасеб моцІидасан АхІулгохІги бахъула (22 август, 1839 сон). Гьенивго, си цІунун рукІаразда цадахъ вукъула ГІалибегги.\n↑ Аличул Магомед — талантливый предводитель обществ Нагорного Дагестана в период Кавказской войны\nХириясул Алибег из Хунзаха\nПолучасовой документальный фильм о штурме АхульгоХалип:Недоступная ссылка\nБосараб бакӀ — «https://av.wikipedia.org/w/index.php?title=Хириясул_ГІалибек&oldid=71252»\nХунзахъ мухъалда гьарурал\nКавказалъул рагъул гІахьалчагІи\nАхирисеб нухалъ гьаб гьумералъул хиса-баси гьабураб заман: 14:04, 12 фебруар 2020.


АХИРИСЕБЛЪУН БАТАНА. - 25 Октября 2015 - Хунзахская Газета "Сельский труженик, Росдал захIматчи"\nГлавная » 2015 » Октябрь » 25 » АХИРИСЕБЛЪУН БАТАНА.\n«Росдал зах1матчи» газеталъул х1алт1ухъабазул г1адатлъун лъугьун буго цадахъ х1алт1улел рук1арал, коллективалдаса гьоркьоса нахъе арал х1урматиял г1адамазухъе гьезул ах1вал-х1ал ц1ехон гьоболлъухъе щвезе ин. Гьаб нухалдаги ниж ун рук1ана 25-г1ан соналъ газеталъе нухмалъи гьабурав Г1абдуразакъов Камалудин Макъсудовичасухъе Уздалросулъе. Жиндирго г1умрудул гьудул Маржанатида аск1ов хабар-к1алалда ватана нижеда Камалудин гьесухъе щвараб мехалда. Т1аде рач1арал гьалбадеридаса г1орхъи гьеч1еб рохелги загьир гьабун, Камалудин жиндиего хасиятаб махсаро-хоч1алда нижергун ругьунаб хабар-к1алалде гъорлъе жувана. Нижеца рак1алде щвезаруна цебе газеталда х1алт1улел рук1арал гьалмагъзаби, данде ккуна цебесебги гьанжесебги х1алт1и. Кинаб заманалда бук1аниги газета бук1ана ц1ияб г1умру г1уц1иялда цере ч1арал масъалаби т1уразариялде зах1матчаг1и ах1улеб коллективияб пропагандистлъун, унго-унгояб агитаторлъун ва г1уц1арухъанлъун. Камалудин Макъсудовичасул заманалда газета мустах1икълъана г1емерал дипломазе. Грамотабазе, г1арцулал премиябазе. Гьелъие щун бук1ана ДАССРалъул Верховный Советалъул Х1урматалъул грамота, СССРалъул ВДНХялъул диплом ва гьел гурел г1емерал цогидалги шапакъатал.\nЖивго Камалудин Макъсудович мустах1икълъун вук1ана «Дагъистан Республикаялъул культураялъул мустах1икъав х1алт1ухъан» абураб ц1аралъе. Гьев кколаан печаталъул отличник, СССРалъул журналистазул союзалъул член.\nГазеталъул коллектив, бет1ералда Камалудин Г1абдуразакъовгун кидаго къеркьолеб бук1ана газета ц1ик1к1ун маг1на бугеблъун, жигараблъун ва интересаблъун гьабиялда т1ад. Гьелдаго цадахъ к1вар кьолаан х1алт1улъ дандч1валел г1унгут1аби загьир гьариялде. Росдал маг1ишат цебет1езабиялда дандч1валел зах1малъаби къезариялде, критикиял макъалабазул х1асил ккезабиялде.\nКамалудиница малъа-хъваял гьарун, кидаго кумек гьабулаан х1алт1уде т1аде росарал ц1иял журналистазе. Гьев ккараб бак1алда кьвараравги вук1ана, ккаралъув х1еренавги вук1ана. Газеталда кинаб бук1аниги тохаб-г1инч1аб жо къват1ибе ун батани, гьев ц1об гьеч1ого семулаан ва гьебго заманалда бич1ч1изабулаан гьеб жинца г1аммаб иш роц1ц1ун бук1иналъе г1оло гьабулеб х1алт1и бук1ин. Гьесда лъалаан жиндихъаго ккараб гъалат1алдаса т1аса лъугьаян гьаризеги. Газеталъул редакциялдаса нахъе унелъул, гьев киналго цадахъ х1алт1улел рук1арал т1аса лъугьинеги гьарун гурого инч1о.\nКамалудин Макъсудович вук1ана ккараб бак1алда кколеб раг1и абизе бажарулев рак1бац1ц1адаб ва рит1ухъав нухмалъулев.\nАхирисеб бук1ун буго дагьаб цебег1ан нижеца гьесухъе гьабураб сапарги. Гьеб бич1ч1араб г1адин, ниж т1орит1улелъул къват1ивеги вахъун, нижергун къо-мех лъик1 гьабулев, ниж т1ерхьинег1ан нахъе унарого вук1ана гьев. Ахират лъик1аб кьун батаги гьесие. Нахъе хут1арал гьесул хъизан-лъималазда баракат лъеги.\nПросмотров: 185 | Добавил: NiGMaT | Рейтинг: 5.0/1


Дагъистаналъул тIабигIиял гIаламатазул цояб - Сарыкум абулеб дунялалда бищун кIудияб салул авлахъалъул гохI (бархан)\n2011 соналде дандеккун исана Дагъистаналде рачIунел туристазул къадар гIемерго цIикIкIун бугин абизе бегьула. Масала, тарихаздалъун борцани, гьеб къадар цIикIкIун буго 6,1 проценталъ. Гьадинаб баян кьуна Дагъистаналъул туризмалъул идараялъ.\nИсана соналъул гьаб заманалде къватIиса Дагъистаналде рачIарал туристазул къадар бахун рагIула 130 азарго чиясде.\nГьединго, республикаялда туризм цебетIезабиялъеги гьабулеб бугила гIемераб хIалтIи ва Халкъияб мажлисалъ къабул гьабураб къанунцин бугила 2013-2017 соназ туризмалъулаб комплекс цебетIезабиялъул мурадалда хIадур гьабураб.\nГьениб, аслияб куцалда, кIвар кьолеб бугила муниципалиял гIуцIабазда туризмалъулал инвестициялъул проектал гIуцIиялде.\nГьайгьай, кагътида кинабго рекъезабун букIунеблъи хIакъаб буго.\nАмма, хIакъикъияб гIумруялдайин абуни, нилъее бокьараб хIалалда иш батуларо. Гьеб гьедин гьечIолъиялъе нугIлъи гьабулеб буго Дагъистаналъул нухмалъулесул ишал тIуразарулев ГIабдулатIипов Рамазаница информациялъулал алатазе кьураб баяналда.\nГIабдулатIипов Рамазан: «Туризмалъулаб культура абураб жо гьечIо нилъер. ГьечIо турист къабул гьавулеб къагIидаялъулаб культура, гьесие рукIине кколел шартIал чIезари. Нилъер буго гьобол къабул гьавиялъулаб культура.\nГьединлъидал, гьеб бутIа цебетIезабизе ккани, чара гьечIого хIалтIизабизе ккола цогидал технологиял.\nГIуцIизе ккола гIолилазул цолъаби, ай къватIир гIумру гьабун ругел нилъер ракьцояз жидерго лъимал рии-риидал ватIаналде ритIулеб хIал гьабизе ккола.\nГьезда хадур рачIине руго гьезул гьудулзаби, лъалел-хъвалел.Гьедин гьабунигицин, гьеб букIинаан кIудияб ишлъун».\nХIакъикъаталдаги, къватIир ругел нилъерго ракьцоялцин хIинкъулел руго жидерго лъимал рии-риидалцин хIухьбахъизеллъун ватIаналде ритIизе.\nХIинкъулел руго Дагъистаналда лъикIаб гуреб ахIвал-хIал, ай кьвагьа-гIанхъи гIемер кколеб букIиналда бан.\nАмма нилъее бокьарабгIан къадаралда туристал Дагъистаналде рачIунгутIиялъе аслияб гIиллалъун Дагъистаналъул туризмалъул идараялъул нухмалъулев ГIисаев МухIамадица рехсолеб буго шартIал гьечIолъи.\nГIисаев МухIамад: «Аслияб гIилла буго шартIал ва жанир чIезе минаби гьечIолъи. Гьел шартIал нилъеда чIезаризе кIвани, дунялго бахъун китаялъулаб къед гьаниб цебе баниги, Дагъистаналде рачIунел туристазул къадар тIадеялдаса тIаде цIикIкIине буго.\nКIиабизе, нижеца кIвар кьолеб буго жанисеб туризм цIикIкIинабиялде. Туризмалда сверухъ кидаго рукIана харбал.\nНилъераз абула доба Египеталда рагъ унеб бугин, ватIаналдаго хIухьбахъи гьабейилан. Цогидаз абула аниб парахалъи гьечIин.\nГьеб буго гIарцуе гIоло гьабулеб рагъ. Амма нилъерго гьаниб ахIвал-хIал парахатаблъун гьабизе кIвани, сундухъго балагьичIого бокьарав чи вачIине вуго».\nГьедин, сундухъго балагьичIого, масала, шартIазул рахъ хIисабалдецин босичIого Дагъистаналде рачIун рукIана Китаялдаса туристазул къукъа.\nГьезул хIакъалъулъ информациялъул алатазги хъвана.\nГьедин, къватIиса рачIаразул гIемерисел рихьичIого хутIуларелъул, лъагIалида жаниб къватIиса рачIаразул къадар 130 азарго чиясде бахунин чиновниказ бицунеб хабар кисаги босун бицунебали лъаларев чи къанагIатги ватиларо.


Россиялда гΙуцΙизе буго цΙияб партия 2011 соналда Владимир Путин президентлъиялде вищулаго гьесул рахъ кквезе гΙуцΙараб ТΙолго Россиялъул Халкъияб фронтги кьучΙалъе босун .\nГьедин лъазабуна президент Владимир Путиница Ростов -Доналда тΙобитΙараб ТΙолго Россиялъул Халкъияб фронталъул тΙоцебесеб конференциялда.\nХалкъияб фронталъул съезд гΙуцΙизе тΙад къараб комитеталъул нухмалъулев Андрей Бочаровас журналистазда бицахъе политикияб партия гΙуцΙизе ракΙалда гьечΙо. Амма гьеб партиялде гьоркьобе бокьараб политикияб партия бачΙиналъе квалквалги гьабизе гьечΙо.\nАндрей Бочаров: «Ниж хΙадурал руго конструктивияб гарачΙвариялде улкаялда ругел киналго политикиял къокъабазулгун. Масала «Справедливая Россия» партиягун.\n«Единнная Россия» партия гьанжего бугин ТΙолго Россиялъул Халкъияб фронталъул партнёрин абуна Андрей Бочаровасул.\nЖивго Владимир Путиница лъазабухъе Халкъияб фронталъул конференциял тΙоритΙизе ккола зама- заманалдасан. Халкъияб фронт сверизабизе кола жамгΙияб багъабачариялде.\nГьеб багъабачарилъун рикΙкΙараб съездги тΙобитΙизе буго бачΙунеб июналлда.\nХалкъияб фронталъул партия гΙуцΙизе бегьиялъул Россиялда экспертаз бицунеб букΙана конференция тΙобитΙилалдего.\nНижер радиоялъе интервью кьолаго инсанасул ихтиярал цΙуниялда тΙасан «За гражданские права» багъабачариялъул нухмалъулев Лев Пономаревас гьабсагΙаталда Россиялда тΙоритΙулел ругел инсанасул ихтиярал цΙунулел идарабазул халшал гьабиялги разарулел руго халкъияб фронталъул партия гΙуцΙулеб букΙиналда.\nЛев пономаревасул рагΙабазда рекъон «Единная Россия» партиялъул къимат холеб буго. Владимир Путиние къваригΙун буго гьев легитимиявлъун гьавулеб демократияб гΙуцΙи.\nГьединлъидал хΙисабалде босун буго гьес нухмалъи гьабулеб партия гΙуцΙизе.\nЛев пономаревасул рагΙабазда рекъон халкъияб фронталда гьоркьор руго идараби, жалго гΙуцΙун хутΙизелъун Владимир Путиница рахъ кквезе къваригΙарал, пачалихъалдасан гΙарацги къваригΙарал.\nХалкъияб фронт киназго рикΙкΙунеблъун лъугьине ккани гьелде гьоркьоре ракΙаризаризе кола Россиялда ругел киналго идараби.\nГьеб гьабизе хΙаракатги бахъулеб буго халшалалги тΙоритΙун.\nЛев Пономарев, инсанасул ихтиярал цΙунулев\nЛев Пономарёв: «ХΙакъикъаталдаги Халкъияб фронт цохΙо гурони гьечΙеблъун гьабизе ккани гьез тΙагΙинаризе кола пачалихъиял гурел идараби.Гьелъие кьоркьбакΙ бацΙад гьабулебги буго гьез.\nКинабха хΙасил букΙине бугеб? Халшалаздаса хадур чанги идарабазулгун гарачΙвари тΙобитΙизе буго, гьел хΙинкъизаризе руго, ва гьел журазе руго ТΙолго Россиялъул ЖамгΙияб фронталде гьоркьоре.»\nГьединаб бербалагьи загьир гьабуна ниже Лев Пономаревас.\nГьесул рагΙабазда рекъон хутΙарал идарабиги тΙагΙинаризе руго. Яги къватΙисел хΙукуматазул агенталин жалго рикΙкΙине тΙамизе руго. Амма гцониги идараялъ жалго къватΙисеб хΙукуматалъул агенталин рикΙкΙиялда жив божуларин абулеб буго Лев Пономаревас.


«Информационияб кумек» абулеб контроль\nЦIиял медиа-базарал Россиялъул регионалда церетIолел руго гIадатиял информалатал церетIолеб куцалда. БакIалъулаб тIалъиялъ ва чIахIияб бизнесалъ гьеб медиа-базар жиндирго зарукь босун буго. Гьелъул хIакъалъул] гьалкъояз журналистазде бицен гьабуна медиа-цIех-рехалъул лабораториялъул гIелмияй хIалтIухъан Ольга Довбышица.\nОльга Довбышица абулеб буго информалатазда тIибитIизабулеб рекламаялъ гIедегIан кIудияб хайир кьолеб гьечIин, гьединлъидалин къваригIунеб бугин цойги нух балагьизе.\nГьале гьеб мехалъ прессалъе хIалае рачIунел ругин хIакимлъиялъул ва бизнес структураби. Гьел бетIергьабилъун рахъунел гьечIониги, гъозие ресги ихтиярги щолеб буго жидее хIажатал макъалаби тIадкъазе журналистазда.\nАслияб къагIидаялда гьел ккола пачалихъияб хIалтIи ва хIаракатчилъи беццулел макъалаби. Гьадинаб бухьеналда «информационияб хъулухъилан» абулеб буго жиндирго хасаб докладалда Экономикияб тIадегIанаб мактабалъул гIелмияй хIалтIухъан Ольга Довбышица. Ва гьелдалъун нахъе бахъунеб буго интернет журналистикаялъул экономикияб ва политикияб лъидаго бачIеблъи.\nГIемерал регионазда рекламалъул базар цебетIун гьечIин, абулеб буго цIех-рехчIужу. Хасго гьеб сабаблъун тIадтаразда ва бизнесчагIазда бигьаго кIола прессаялда тIад тIубараб контроль гьабизе.\nГьелдалъун прессалъеги кIудияб пайда щолеб бугин, абулеб буго гIелмияй хIалтIухъаналъ. ТIадежолялъеги – социалияб капиталги кIодолъулеб буго. Мисалалъе Довбышица бачунеб буго Ростов икълималда гьеб рахъалъан бугеб ахIвал-хIал.\nГьабураб цIех-рехалъул хIасилалда рекъон 2011 соналдаса байбихьун 2013 сон щвезегIан гьениб бищун кIудияб къадаралда прессалъе гIарац биччан буго жанисеб ва информационияб политикаялъул министерлъиялъ.\nСияхIалда гьединго руго Ростов шагьаралъул администрация, Рищиязул комиссия, Аксай мухъалъул администрация ва Ростов шагьаралъул Дума.\nИнформациониял контрактазул системаялда гъорлъ журан руго пачалихъиял ва коммерциялъулал медиакомпаниял. Ва гIарцул рахъалъан бищун кIудияб кумек щун буго коммерциялъулал фирмабазе.\nДовбышица абулеб буго гьелдалъун цIакъ щулиял бухьенал чIезарун ругин ва тIадтараз кIудияб квербакъи гьабулеб буго лоялиал медиа стурктурабазе.\nПачалихъиял хъулухъчагIазул гьаракьлъун лъугьунеб буго блогосфераги. Рехсараб докладалъул авторалъ гьединго цIех-рех гьабуна Омскалдаги Якъутскалдаги бугеб ахIвал-хIал. Гьенир официалиял тадбиразул бицен аслияб къагIидаялда гьабулеб буго пачалихъиял гурел интернет-сурсатаз.\nСоциалиял сайтал регионалиял тIадтараз гьедегIан гIатIидго хIалтIизарулел гьечIо. Амма гьенирги руго хIалбихьи щварал схемаби. Хасго блогосфера.\nРехсарал ва цогидал регионазда блоггераллъун рахъунел руго малъи-лъай бугел гIадамал. Гьеб гуребги, гIемерал жалго пачалихъиял хъулухъчагIиги ккола жигарал блоггераллъун.\nГьенир тIадтараз гьоркьо-гьоркьор гIуцIулел руго блоггеразул курсал, батIи-батIиял данделъаби. Гьелдалъун гьез бихьизабулеб буго жидерго интерес ва жидер ракI рагьараблъи, ян бичIчIизабулеб буго Экономикияб ТIадегIанаб Школаялъул медиа-цIех-рехалъул лабораториялъул гIелмияй хIалтIухъан Ольга Довбышица. Гьедин регионалияб медиабазаралъе политикияб асар гьабулеб буго бакIалъулал тIадтараз, ян хIасил гьабулеб буго гьелъ.


Инфоурок › Другое › Конспекты › Куч1дул. Автор Ризалова Айшат Ризаловна ученица 11 класса.\nДару гьабун дица\nГьеб сах гьабуна.\nРахь, гьан кьун\nДица гьеб кваназабуна\n«Мурка» - абун дица\nГьелъий ц!ар кьуна\nКийе дун аниги\nГьедин ана нижер\nГьале к!иго къо\nБатич!о цо къоялъ\nДида гьаб рокъоб.\nДун гьелда хадуй\nГьороб лъураб харда\nДун г!агарде щвейгун\nДун лъик! ялагьидал\nУнкъо гьит!инаб т!инч!\nКвасул гарал г!адал\nДица хатинир лъун\nРизалова Г!айшат Ризаловна.\nЦ!ар щвараб гьалда\nРакьалда цох!о жиб\nХехаб ч!ор киннигин\nЖидей бокьухъе гьел\nХадуб бекерун гьел\nДир Хьиндахъ росулъ.\nАна гьел рик!к!аде,\nНилъги тун роржун.\nБухьана гьез сапар,\nДир г!исинал, гьалбал\nТ!аде их бач!ингун,\nНужер бакъназ г!умру,\nНижер гьал рак!азулъ,\nДир рукъалда цебе\nПихъил ах буго\nКамураб пихъ гьениб\nТ!аде их бач!ингун\nТ!огьол квац!уда гьеб\nРииялъ их хисун\nТ!ад пихъ бижула.\nАх берцин гьабула\nАх ч!аго гьабула\nХ!анч!и роржун уна.\nТ!амхал г!одоре гъун\nДир гъаримаб ах.\nНижер г!агараб школа к!иабилеб рукъ\nАнц1ила цо соналъ ниж лъадарулеб\nТ!оцебесеб ц!умур, т!оц!ебесеб класс,\nКидаго рак!алда хут!ила нижер.\nНижер т!оцеесей учительница,\nЭбелалъ киннигин ниж реэдарай,\nГ!акъилал дарсалги, малъа-хъваялги,\nГ!умруялъул нухда нижгун хут!ила.\nКиналниги нижер учительзаби,\nНиж мекъи ккаралъур хьолбохъ ратарал.\nКанлъи-лъай г!уц!изе квер бакъаралъухъ\nНужей наку ч!вала, бет!ер къулула.\nНижер к!ит!алаяб, к!удияб школа.\nДаим бергьенлъаби гьарула дуе.\nУчительзабазе гьарула сахлъи.\nЦ!ия-ц!иял г!елал даим куцазе.\nДир гьит!инаб Ват!ан – гьаб Хьиндахъ росу.\n1. Ясли-ахалда дун хьвадулеб мехалъ,\nДур Ват!ан щибилан гьалбаз гьикъидал\nДир г!агараб Хьиндахъ росу бугилан\nГьабулаан дица гьезие жаваб.\n2. Дир гьит!инаб Ват!ан – гьаб Хьиндахъ росу,\nДун жаний гьаюраб, к!удияй г!ураб.\nКьурабазда гьоркьоб дир т!огьол квац!и\nДие мун бокьула г!агараб росу.\n3. Дун жаний ц!алулеб росдал гьаб школа,\nДир дол умумуца жиндий кьуч! лъураб\nДица дур ц!ар даим борхатго квела.\nМисалияйлъун дун даим хьвадила.\n4. Рач!арал гьалбазул х!урмат ц!ик!к!арал\nРугодай г!адамал дир росулъ г!адал\nЯсалги берцинаб, васал гьайбатаб\nМун г!адаб хирияб гьеч!о дие бак!.\nЩибаб соналъ рагьдухъ хасел рещт!идал,\nРах!ат хвей бач!уна гьазул рак!азулъ\nХалатаб, свакараб санайил сапар\nБухьизе кколелъул хинаб югалде.\nДир г!исинал гьалбал, хириял х!анч!и\nНуж гьеч!ого дир рак! ч!обого буго\nСардал къоял хисун, хасел нахъе ун,\nНахъеги роржина ихгун нуж дихъе.\nМина сверун ругел, пихъил гъут!бузда,\nНахъеги рещт!ина, къокъаби гьарун.\nНужер ч!иргъи-хъуялъ, берцинал бакъназ,\nЁрч!изе гьайила дун макьидаса.\nЭбел, дир рек!ел т!егь даиммаб ч!ух!и\nЗодиб бакъудаса хинлъи ц!ик!к!арай\nКъаси моц!родаса кунч!и гвангъарай\nДаим ч!аго тайги, бичас дие мун.\nДун гьаб г!умруялда яхъинайизе\nЧан сордо рорч!араб бер къанщич!ого\nНагагь дун унтидал, дир къандай к!усун\nЧан бух!араб маг!у бадиса араб.\nДий дуниял кьурай, г!умруги кьурай\nЧорхол рух!алдаса йокьула мун дий\nДур х!еренаб калам, кверазул хинлъи\nКиехун кканиги дунгун рук!ина.\nДур х!ухьелалъ гурей дун хинлъуларо\nДур кваница гуреб дир х!ал х!оларо.\nДур каламалъ гуреб дир рак! гъоларо.\nХут!айги мун даим АЛЛАГЬАС дие.\nДир хирияб росу, г!азизаб росу\nБокьула мун дие, дир рек!ел ч!ух!и\nТ!абиг!ат берцинаб, г!адамал лъик!аб\nБокьула мун дие гьит!инаб Ват!ан.\nДун жаний гьаюраб, йижараб, г!ураб\nДие мун бокьула, дир Хьиндахъ росу\nСверун муг!руз ккурал, гьайбатал ахал\nКибниги бугодай, дир г!адаб росу.\nРосдал цо рахъалда бугеб кьурда т!ад\nПаракъат кьижарай Меседо йиго.\nГьелда данде вуссун цояб рахъалада\nГ!елъухъ рокьи ккарав г!иявехь вуго.\nГьезул къисматалъул, кутакаб рокьул\nБицана нижее росдал хъарабаз.\nКъаси моц!рол канлъухъ гьезухъ бер ккедал\nЧ!аголъун рач!уна нилъеда цере.\nРосу берцинлъизе цояб рахъалда\nЧваула гьалагаб къаралазул г!ор\nМаг!арухъ рии щун росдалго васал\nГ1урухъ рекерула рек!елгъеялъе.\nНомер материала: ДВ-303583